text:
Manera ya conoci, diabierna siman pasa Gobernador di Aruba señor Alfonso Boekhoudt a apunto Prome Minister Evelyn Wever-Croes como e formador di e siguiente gobierno. Esaki, Prome Minister a expresa, naturalmente ta un honor grandi di por ocupa e funccion importante aki. E trabou aki ta pa percura pa yega na formacion di un gobierno.
Prome Minister a indica cu e trabounan pa yega na un formacion di e Gabinete Wever-Croes 2 ta wordo parti den 4 diferente aspecto.
E prome aspect:
Partidonan MEP y RAIZ mester yega na un acuerdo di gobernacion den liñanan grandi. No un acuerdo den detaye pero si un acuerdo di gobernacion. Kico cada partido tin pensa di haci riba cada area importante di nos pais; economia, finansa, enseñansa, salubridad, social, siguridad, ta aspectonan cu ta importante pa nos pais. E trabounan aki ta andando y ta bayendo bon. Nos no ta cla ainda pero e ta bayendo den bon direccion.
Reparticion di e carteranan:
Despues nos mester yega na e reparticion di e carteranan di e minsiterionan entre MEP y RAIZ. Ainda no ta conoci cua ta e ministerionan cu ta toca na MEP y cua na RAIZ. Ta pidi tur hende carga un poco mas pasenshi mientras e proceso aki lo tuma luga. Manera cu esaki ta conoci, lo publica esaki. Mientras tanto, tur loke ta saliendo den medionan social ta speculacionnan.
Apunta Ministernan y screening:
Despues cu keda cla cu e reparticion di carteranan, lo apunta e personanan cu lo wordo proponi como candidato pa bira minister. Pa e Partido MEP e ta depende kico ta e carteranan cu MEP haña y ken Partido ta propone pa bira candidato pa minister y e ora e proposicion lo yega cerca Prome Minister y alabes Lider di MEP, como formador. Despues lo tuma luga e screening di e candidatonan cu a wordo proponi. Esaki lo tuma su tempo.
Mi a yega di haci esaki caba den pasado algun biaha. E no ta un proceso cu bo por rush pasobra e ta un proceso cu mester tuma su tempo pa e ta bon y pa henter Aruba ta sigur cu e proceso di screening a cana su caminda”.
Stakeholders:
E di 4 aspecto ta cu durante full e periodo aki unda tur e stapnan ta wordo tuma tras di cortina, como formador Prome Minister lo papia cu diferente stakeholders den comunidad. Cu gremionan comercial, gremionan sindical, cu representantenan di area social, salubridad, area di naturalesa y desaroyo economico, pa scucha wak kico nan ta haña ta importante pa e gobierno nobo tene cuenta cu ne den e siguiente gobernacion pa e proximo 4 añanan. E reunionnan lo cuminsa pronto. Ya ta trahando riba e schedule pa por saca e invitacionnan pa e reunionnan aki. stakeholders lo wordo pidi pa pone tur nan aporte na e reunionnan riba papel tambe pa asina comparti cu e minsiternan nobo ora cu ta asina leu.
Esaki ta e proceso di formacion. E ta un proceso hopi serio, hopi importante y mester tuma su tempo. Pues mi ta canando e caminda manera cu mester ta, no mucho poco poco y tampoco apresura. Mi ta pidi tur hende pa keda trankil y bo por ta sigur cu e trabounan importante aki ta den man di hende serio y capas pa haci’e. Na e momeno aki no por anticipa ken ta bira minister di kico. Tin hopi speculacion riba esaki pero tur cos cu ta sali eifo aworaki ta speculacionnan. Ora cu ta asina leu, nos lo publica detayadamento e resultado di e proceso. Duna nos tempo y espacio y dentro di un paar di dia nos por presenta na Aruba e miho gobierno cu Aruba por tin den e temponan aki’, Prome Minister Evelyn Wever-Croes a duna di conoce.


c: text/html

text:
Kòrsou a subi na di 77 lugá riba e lista di FIFA.
Notisia grandi, Kòrsou bo ta grandi.
Kòrsou a subi na di 77 lugá riba e lista di FIFA.
Nos ta riba paisnan grandi manera China, Bolivia, Canada, Haiti i Salvador.
Jamaica ta serka riba nos na di 75 lugá i Venezuela ta na di 68 lugá.
Hulanda ta na di 20 lugá i Argentina ketu bai ta komandando e promé lugá.
Kòrsou poko poko pero sigur ta penetrá mei mei di e grandinan.
Stapnan chikí pero grandi. Pabien Kòrsou. Danki Señor nos Dios.
Aki bou por mira e link di e lista di FIFA.
http://m.fifa.com/fifa-world-ranking/ranking-table/men/index.html

robotstxt: allowed

filter: keep


text:
VEREDIKTO DEN HUISIO SUMARIO ENTRE GOBIERNU DI KORSOU I SINDIKATO SAP RELASHONÁ KU WÈLGA DI “VVC”
VEREDIKTO DEN HUISIO SUMARIO ENTRE
GOBIERNU DI KORSOU I SINDIKATO SAP RELASHONÁ
KU WÈLGA DI “VVC”
Ayera dia 10 di aprel 2019 e Huisio sumario ku Gobièrnu a entamá kontra e sindikato SAP (SAP) relashoná ku e wèlga di e personal ku ta traha na e departamento di Veel Voorkomende Criminaliteit (VVC) a keda tratá
den Korte.
E wèlga aki a kuminsá despues ku entrante 1 di aprel último, mando polisial a kuminsá ehekutá e desishon di re aloká algun miembro di personal ku temporalmente tabata na disposishon di otro servisionan interno, na wardanan di polis. Awe, 11 di aprel Hues den Promé Instansia a dikta sentensia den e kaso aki. Konforme petishon di gobièrnu, Korte a determiná ku e wèlga organisá riba inisiativa di sindikato SAP ta ilegal i a ordená e sindikato pa instruí su miembronan pa reanudá trabou denter di un ora despues di entrega
di e sentensia. Den su veredikto, Korte ta konsiderá lo siguiente:
E wèlga a wòrdu organisá riba inisiativa di SAP for di 1 di aprel último.
Korte a konkluí ku e wèlga ta ilegal, pa motibu ku:
1. No ta trata di un konflikto di interes ku ta duna e persona(nan) derecho di wèlga sigun lei (art. 6 insiso 4 di ESH). Segun Korte ta trata aki di un konflikto legal relashoná ku posishon hurídiko di algun ámtenar individual basá riba e desishon di mando polisial di re aloká e personal aki na nan sitio di trabou ofisial. Segun Korte e tipo di konfliktonan aki no ta duna derecho di wèlga.
2. E medida di wèlga ta desproporshonal. Den e kuadro aki, Korte a remarká ku te e momentu ei no tabata kla pa Korte, ki meta SAP tabatin ku e wèlga.
Mas aleu Korte ta remarká ku kontrali na loke e sindikato a trese dilanti, Gobièrnu (mihó dicho Maneho di Kuerpo Polisial ) no a, ni tampoko ta evitá ni nenga di deliberá ku sindikatonan i den e kaso aki ku SAP. Segun Korte, Gobièrnu a demostrá sufisientemente, ku e wèlga en kuestion ta netamente stroba ehekushon di sierto tareanan polisial, ku ta krusial pa garantisá seguridat di komunidat.
Sindikato SAP na su turno a pidi hues pa ordená minister di Hustisia pa sinta ku nan na mesa pa deliberá tokante e situashon di inseguridat eksistente bou di Kuerpo Polisial i ku en kuantu e problemátika aki sugerensianan di SAP mester wòrdu tumá den konsiderashon dor di Mando Polisial. Hues a rechasá e petishon aki, a base di lo siguiente:
1. SAP no a demostrá ku tin ningun base legal pa ordená Gobièrnu pa sinta ku nan na mesa den e kaso
aki.
2. Kontrali na e loke SAP ta deklará, Gobièrnu (Maneho di Kuerpo Polisial) a demostrá ku nan ta
dispuesto na deliberá tantu ku trahadó komo ku sindikatonan.
3. No ta na Korte pa determiná ku Maneho di Kuerpo mester konsiderá e sugerensianan di SAP.
Minister di Hustisia a keda informá ku SAP a sigui órden di hues i a instruí e trahadónan ku tabata den wèlga pa reanudá trabou denter di un ora manera hues a dikta. Ta bon pa ilustrá ku e desishon ku Maneho di Kuerpo Polisial a tuma, ta hustamente despues di un periodo ku polisnan en general a ekspresá nan preokupashon pa loke ta trata nan propio seguridat i ku a kuminsá reuní huntu pa traha riba un base serio pa halsa e seguridat di e miembronan di kuerpo, p’asina na nan turno, nan por brinda un mihó servisio na komunidat en general.
Den algun seshon kaminda Minister di Hustisia a reuní ku un kantidat di trahadó konhuntamente ku Tim di maneho i representantenan di e 3 sindikatonan di kuerpo polisial, algun idea ku trahadónan huntu ku Mando Polisial a formulá a keda presentá pa logra e meta aki. E desishonnan en kuestion pa reforsá e polis riba kaya i na wardanan di Polis (Noodhulp i Handhaving), ku a keda ehekutá pues, tabatin komo meta pa alsa seguridat di e personal i seguridat di komunidat general.
Pa finalisá, Tim di Maneho i Minister di Hustisia lo sigui dialogá ku miembronan di personal aktivamente, pa asina mas tantu posibel eliminá tur inkietut ku por surgi riba tereno di trabou.
Mas aleu, Minister tin tur konfiansa di por sigui konta ku e aporte konstruktivo di tur sindikato polisial, tantu den e konsultanan mensual ku Tim di Maneho (SOV), komo den e konsulta regular ku Minister di Hustisia, di kua e último a tuma lugá djaluna 1 di aprel último.


text:
Nilo Swaen a cumpli 30 aña den servicio di Gobierno di Aruba
Nilo Swaen a cumpli 30 aña den servicio di Gobierno di Aruba
ORANJESTAD – Awe Sr. Nilo Swaen, consehero y amigo di Minister di Finansa, Asuntonan Economico y Cultura a cumpli 30 aña den servicio di Gobierno di Aruba. Minister Ruiz-Maduro den su discurso na e ocacion special aki, a gradici Nilo pa su loyalidad y trabounan importante haci pa Pais Aruba como trahador publico, como Parlamentario y como Minister encarga cu Finanzas y Economia di Aruba.
Nilo ta un ex Gobernante y empleado publico cu hopi conocemento riba e tereno di finanzas publico cu a sa di trece stabilidad financiero pa nos Pais. Cu su amplio conocemento, su manera sereno y grado halto di responsabilidad, Nilo semper ta dispuesto pa brinda conseho y haci trabounan importante pa Pais Aruba.
Danki Nilo pa tur bo esfuersonan, perseverancia y loyalidad na Pais Aruba. Cu Dios por Brinda bo salud, sabiduria, pasenshi y forza pa Aruba por sigUi conta cu bo experticio pa hopi tempo mas. Pabien!


text:
“Rondo Dimi” Kantante: Gian’
“Rondo Dimi”
Kantante: Gian’
Na kasi final di anja 2019 Gian van Eiker, nos Rei di Tumba Hubenil 2018 a lansa su prome kansion y videoclip den e genero Urban titulá “keda akinan” Y awor den siman tras di lomba Gian a lansa su di 2 kansion titulá “Rondo Dimi” Gian un hoben di 15 anja ku su propio inspirashon nan, ta konta awe di unda e inspirashon di e kansion “Rondo Dimi” a Sali.
“Rondo Dimi” a bini, door di tur e kosnan menos bon ku a y ta pasando rondo di komunidat y mundo kompletu. Den 2019 e rapper Nipsey Hussle a fayese. Un rapper ku prome tabata afilia ku gang i e bida di kaya, ku net a kumisa kambia su bida pa bon i inspira hobenan pa no bai den e mal kaminda, a wordu asesina dilanti su establesimentu di Paña. Anja 2020 a habri ku basta notisia malu. January tabatin papia ku guerra mundial tabata pa bai kumisa. Nos a perde un leyenda di basketball, Kobe Bryant miho konosi komo “Black Mamba”, den un aksidente kruel.
Otro rapper ku tambe a wordu asesina den su kas na los angeles ta “POP SMOKE”. Loke a molestiami hopi di e morto di POP SMOKE ta ku el a sobrebibí den e bida di ghetto i bin fayese den e bida di luho. No papia mes di tur loke a y ta pasando ku nos hoben nan na nos dushi isla Korsou. Tur esaki nan a dunami inspirashon pa e kantika “Rondo “Dimi ,paso ta kosnan ku ta pasa rondo dimi y nos tur y ku di un manera of otro ta afekta nos.
Y komo hoben ku tambe ta bin awo, mi ke pidi sobra hoben nan pa kuida boso mes. No laga e influensha di kosnan negativo y material kita boso for di bosnan metanan pa un futuro brijante. Gosa di boso bida positivamente, nada dimas.
Y korda, hopi importante tende di boso mayornan !
Hopi love
Gian’


text:
Pa di seis biaha empresarionan na Hulanda Karibense por risibí un kompensashon pa gastunan fiho for di Ministerio di Asuntunan Ekonómiko i Klima (Economische Zaken en Klimaat, EZK). E montante di e kompensashon por varia entre $500 i $400.000 i ta kalkulá a base di sifranan di volúmen di benta. Por entregá petishon for di 3 di ougùstùs 2021.
Pa por bini na remarke, e volúmen di benta mester a baha por lo ménos ku 30%. Riba e wèpsait di RCN tin un módulo di kalkulashon ku empresarionan por usa pa fásilmente kalkulá e montante ku nan lo por bini na remarke p’e. Den kaso ku e montante aki ta $6.000 òf mas, meskos ku tabata e kaso pa e areglonan previo, mester añadí un deklarashon di un tenedó di buki òf akountent independiente, pa konfirmá e sifranan kompletá.
Pa e di seis kompensashon aki, ta kompará e sifranan di volúmen di benta di e lunanan aprel, mei i yüni 2021 ku e sifranan di volúmen di benta di e mesun lunanan na 2019. Empresanan ku a kuminsá despues di promé di aprel 2019, por tuma kontakto ku unidat SZW di RCN pa haña un kálkulo personalisá di nan pèrdida di benta.
Tur kondishon i informashon adishonal ta disponibel riba www.rijksdienstcn.com/covid-19 (bou di pakete di emergensia di gobièrnu). Por entregá formularionan kompletamente yená i firmá, huntu ku e aneksonan nesesario, te ku mas tardá 31 di òktober 2021 via e adrès di meil tegemoetkomingEZK@rijksdienstcn.com.
Pa ayudo ku aplikashon por tuma kontakto ku Kámara di Komèrsio na Boneiru via di steunloket@kvkbonaire.com. Pa preguntanan urgente, por tuma kontakto via di telefòn ku unidat SZW di RCN via 781-5554 (Boneiru), 790-0052 (Sint Eustatius) i 416-3804 (Saba).


text:
Debí na oumento di kasonan di infekshon kousá pa variante Delta,
diferente isla di Karibe Hulandes a eskalá medidanan di biahe
PUNDA- Den e temporada aktual di fakansi grandi, hopi hende lokal ta biaha pa eksterior i turistanan posiblemente ta biaha pa Kòrsou. E biahamentu den e temporada aki por trese rísikonan grandi kuné pa paisnan den Karibe, pa e motibu aki diferente isla karibense a eskalá medidanan stipulá pa redusí riesgo di importashon di e variante Delta.
Manera ya ta konosí último simannan e variante Delta no ta solamente e variante ku ta afektando paisnan afó, pero tiki tiki e variante a yega serka na paisnan rondó di nos i asta a keda detektá na Kòrsou. Pa prevení ku e variante Delta ta drenta masal via biaheronan, diferente isla den Karibe, inkluso Kòrsou, a opta pa eskalá algun medida pa loke ta trata reglanan pa ora ta drenta i sali e pais.
Kòrsou
Den rueda di prensa ku a tuma lugá siman pasá, outoridat lokal a anunsiá ku Kòrsou a pone Hulanda riba lista di paisnan ku ta keda kategorisá komo pais di riesgo hopi haltu. Motibu pa esaki ta ku aktualmente Kòrsou ta risibí aproksimadamente 1000 pasahero pa dia for di Hulanda/Oropa. Ademas, ta konosí ku 84% di e kontagionan aktual na Hulanda ta serka personanan no bakuná. A base di e informashon aki, Gobièrnu di Kòrsou a pone pa medida ku tur persona ku ta biaha for di Hulanda mester hasi un PCR tèst máksimo 72 ora promé ku buelo i tambe un tèst di antígeno 3 dia despues di yegada na Kòrsou. E medidanan a drenta na vigor for di ayera djaluna 19 di yüli 2021.
Pa personanan ku resultá positivo pa Covid-19, sea na yegada òf durante estadia, un obligashon di 10 dia den isolashon na sitio di hospedá a keda stipulá.
Aruba
Dia 16 di yüli, tim di krísis di Aruba a publiká desishon di kambionan tumá ku ta drenta na vigor entrante 17 di yüli 2021. Pa Aruba ta konta ku tur persona, sea residente òf turista, ku ta biaha pa Aruba for di un pais ku ta keda kategorisá komo riesgo haltu, mester hasi un PCR tèst sea 72 ora promé ku biahe òf na yegada na Aruba. Pa esnan ku hasi e PCR tèst na yegada, mester keda den karentena en espera di e resultado apesar si e persona ta bakuná si òf nò.
Boneiru
Segun anunsio di outoridat na Boneiru entrante djasabra 17 di yüli, nan lo distinguí kuater nivel di riesgo pa paisnan. Boneiru tambe a añadí Hulanda na lista di paisnan ku riesgo masha haltu entrante 19 di yüli 2021. Pa loke ta trata medidanan pa biahamentu ta konta lo siguiente. Habitantenan kompletamente bakuná di e islanan ABC (Aruba, Boneiru i Kòrsou), no mester hasi tèst di PCR ni tèst antigéniko ora ta biaha entre e islanan. Sinembargo, e biaheronan aki mester yena deklarashon di salú sí di nan destinashon.
Habitantenan di e islanan ABC ku no ta bakuná i ta biaha entre e islanan, mester hasi un tèst di PCR máksimo 72 ora promé ku yegada na Boneiru. Ademas mester yena e deklarashon di salú di nan destinashon.
Sint Maarten
Manera nos a publiká ayera, Sint Maarten a pone Kòrsou huntu ku Islanan Vírgen Britániko, Maroko i Oustralia riba lista di paisnan ku riesgo haltu debí na e oumento rápido di e variante nobo.
Tur persona ku ta biaha, sea bakuná òf nò, ku ta bini for di un pais kategorisá komo riesgo haltu mester hasi un PCR tèst máksimo 72 ora promé ku buelo. Sint Maarten no ta aseptá ningun tèst antígeno komo prueba di pasaheronan di paisnan di riesgo haltu. Pa loke ta trata biaheronan for di Merka i Canada, un tèst di PCR máksimo 72 ora promé ku buelo òf un tèst di antígeno 48 ora promé ku buelo ta rekerí pa por drenta e pais.
Sint Eustatius
Publikashon riba wèpsait di Gobièrnu di Statia, ta duna di konosé ku Boneiru, Kòrsou, Sint Maarten i Hulanda ta kategorisá komo paisnan di riesgo haltu.
Pa biaha pa Statia outoridatnan ta eksigí un PCR tèst negativo tumá máksimo 72 ora promé ku buelo. Esaki ta konta pa biaheronan di pais ku riesgo abou, haltu i hopi haltu. Pa personanan ku un biahe di ménos ku 48 ora, máksimo estadia di 2 anochi, no ta nesesario pa hasi tèst ora di bai bèk. Karentena mandatorio por ta aplikabel, dependé di e pais ku a bishitá promé ku yegada na Statia. Personanan no bakuná ku ta biaha pa e isla mester tene karentena di 10 dia asina ku yega e pais. Personanan bakuná ku ta biaha for di pais kategorisá ku riesgo haltu mester tene karentena di 5 dia.


text:
ORANJESTAD (AAN): Diahuebs mainta Hues di Corte den Promer Instancia a tuma e homber J.R. na malo pa e forma con e tabata huur cuarto cu hendenan ilegal.
All Stories
ORANJESTAD (AAN)– Fiscal a baha pisa riba un grupo di 10 persona, di cual e mayoria ta Venezolano ilegal, cu a haci un cantidad di asaltonan arma na cas di famianan.
ORANJESTAD (AAN): E cantidad di caso penal a baha na 2020, compara cu na 2021.
ORANJESTAD (AAN) – E homber J.R. a presenta dilanti Hues pa duna cuenta pa e delito cu el a haci. Dia 20 December 2020,
ORANJESTAD (AAN): Recientemente Corte di Husticia a dicta sentencia den un caso penal cu Ministerio Publico a cuminsa contra
ORANJESTAD (AAN): Hues di Corte den Promer Instancia a confirma e exigencia di Fiscal pa e homber E.M., kende ta wordo haya culpable di a uza arma di aire pa forza un hende duna placa.
ORANJESTAD (AAN): Diabierna mainta Hues a dicta sentencia den e caso penal contra e hoben Z.C., y e homber A.S.
ORANJESTAD (AAN): Diabierna mainta e trio homber Venezolano: R.V.A., D.J.R., M.G.A., a presenta dilanti Hues pa e caso penal cu Ministerio Publico a cuminsa contra nan.
ORANJESTAD (AAN): Diaranson pa 3:30 pm den Corte di Husticia a tuma lugar e caso sumario cu e dama Opheila B. a cuminsa contra Nelson (Speed) Cabral de Andrade.
ORANJESTAD (AAN): Un grupo di 4 persona a presenta den Corte di Husticia pa un caso di bendemento di droga for di un cas den J.G. Emanstraat y den Rancho.


text:
Hopi contento cu e vacunanan di Pfizer ta na Aruba. Nos ta cuminsa mira un luz na horizonte
Diamars ta un dia hopi importante pa pais arubacu e yegada di e vacunanan di pfizer. Minister Dangui Oduber na promer lugar nos kier gradiciDios cu nos ta biba na Aruba y cu nos ta forma parti di reino Hulandes cu nos tin acceso na e vacuna.
Nos kier gradici staatssecretaris Sr. Paul Blokhuisy gabinete Rutte pa por a yuda Aruba haya e vacunan riba 16 februari 2021 manera a serpriminti.
Aruba a ricibi 11.700 vacuna di pfizer cual sigurnos ta hopi contento cu e cantidad akiconsiderando e scarsedad di vacunanan cu tin namundo actualmente. Mi ta kere ta importante pa pone esaki den perspectiva. Ayera Colombia un pais di miyones di habitante a haya 50.000 vacuna di pfizer mientras Aruba cu apenas100.000 habitante a haya 11.700 vacuna cual ta hopi bon.
Nos na Aruba mester ta contento y hopiagradecido na esaki y sigur na gobiernoHulandes pa e yudansa aki.
For di luna di december 2020 pais Aruba ta preparando pa nos por ta cla pa ricibi e vacunanan. Henter un team multidisciplinario cu ta consisti di Ministerio di Turismo, SalubridadPublico y Deporte, departamento di saludpublico, BRA, DOW, IVA, VDA, KPA, Douane y Setar a bin ta prepara na e mihor forma posibelpa ora e vacunanan yega nos ta cla pa cuminsavacuna nos hendenan.
Mi tin cu bisa cu un team hopi dynamico a trahariba nos plan di ehecucion y tambe haci tur e preparacionnan pa e bishita di RIVM. RIVM a bishita aruba pa haci e controlnan y supervision necesario riba nos planan y tambe evalua esaki. Minister Oduber kier a gradici cada colega di gabinete Wever Croes pa nan esfuersonan haci.
RIVM a yega aruba dia 25 januari y nan a haya un presentacion amplio di nos strategia di vacunacion y tambe nos plan di ehecucion con esaki ta hinca den otro.
A controla e freerzernan hunto cu tur e instalacionnan y henter e cold chain.
Tambe a bishita tur e localidadnan caminda e vacunanan lo wordo duna y a check e transportey seguridad.
Aruba lo tin localidad cu lo wordo uza pa duna e vacuna
Club Don Bosco na Noord
JFK Education Center na Oranjestad
Centro Libertador Betico Croes na Santa Cruz
Santa Therisita Center na San Nicolas
E vacuna ta di vital importancia pa cada un di noscu ta biba riba e pais aki. E vacuna lo:
1. Proteha nos mesun salud
2. Lo scapa bida di hende
3. Lo crea immunidad
4. Lo percura pa recupera nos turismo y cuminsabolbe bek poco na normalidad
Desde luna di december cu e vacuna a subimercado te cu awe mas cu 170 miyon vacuna a wordo duna rond mundo. Nos como gobierno a cuminsa un campaña pa conscientisa noscomunidad riba e importancia di e vacuna.
Conforme nos srtategia y planificacion e promebatch lo destina pa:
pa dunadornan di cuido
Esnan cu ta biba na casnan di cuido
Esnan riba 60 anja di edad
E promer vacunan lo wordo duna 17 februari2021 na Club Don Bosco y pa cu esaki tur prensana Aruba lo ta presente pa presencia e momentoimportante aki.
Nos kier enfatisa cu e pre registracion ta sigui y ta pidi comunidad pa haci esaki mas pronto cu ta posibel. E interes ta halto y ja caba tin mas di 10.000 persona a pre registra caba. Por haciesaki via e Aruba Health App of na e 4 MFA nan na Aruba.
Aruba, ban vacuna, ban cuida nos mes, ban proteha nos mes, ban salba bida y percura pa nos por recupera nos turismo y economiaMinister Oduber a termina bisando.


text:
💔💔
Oranjestad-Na Sint Maarten a keda presenta diaranson den presencia di Prinses Beatrix e buki di historia “Eenheid en verscheidenheid – 200 jaar Koninkrijk. Nederland en de zes Caribische eilanden in jaartallen”. Ank Bijleveld, presidente di Comite Nacional 200 aña Reino, a entrega un prome ehemplar na binti alumno di Sint Maarten Academy.
“Dos shen aña di Reino nifica, cu Hulanda y e islanan Caribense ta comparti hopi historia. Ta importante pa conoce e historia ey, pasobra ta asina so nos por compronde e desaroyonan di awe y hunto nos por construi futuro”, segun presidente di NC.
Esey ta cuadra cu e tema di Parlamento Hubenil di Reino cu ta tuma luga actualmente (di 20 pa 22 di mei) na Sint Maarten. Cincuenta hoben ta debati tocante loke ta uni nos den Reino, awor y den futuro. Parlamento Hubenil di Reino ta e di tres evento (nacional) den cuadro di celebracion di 200 aña di Reino.
E buki ta trata e historia comun den Reino for di 1813 te awor. Pero e epoca for di descubrimento di e islanan aki pa e Spañonan tambe ta keda trata. E enfoke ta riba e momentonan historico den e relacion entre e islanan y entre e islanan cu Hulanda. Ta un mescla di asunto di gobernacion y acontecimento importante riba tereno di deporte, cultura, economia y comunidad.
Ta publica e cronologia aki na ocasion di e celebracion di 200 aña di Reino Hulandes y e mester ta un recuerdo permanente pa e alumnonan di e klasnan mas halto di VSBO/Mavo y e ciclo basico di Havo/VWO. Ademas e cronologia aki ta yuda e docentenan pa bay mas profundo den e historia di Reino.
Despues di e presentacion na Sint Maarten Academy lo distribui mas cu 11.000 ehemplar na tur otro scol na Sint Maarten y na e cinco otro islanan den Caribe. Pa haci e buki mas accesibel posibel, a traduci e obra na Ingles, Papiamentu y Papiamento.
Den e parti Caribense di Reino por tende hopi biaha cu e hobennan di e islanan sa hopi mas di Hulanda cu e hobennan di Hulanda sa di Caribe. Esey a bin dilanti tambe durante e apertura di Parlamento Hubenil di Reino efectua pa Prinses Beatrix. Hopi di e presentenan a subraya e importancia di atencion pa Reino den enseñansa. Dwayne Griffith di Sint Maarten, un di e hobennan cu ta participa den Parlamento Hubenil di Reino, a formula esaki di e manera aki: “I learn from yesterday, live for today, hope for tomorrow.” NC lo investiga e posibilidadnan pa distribui e buki na e scolnan na Hulanda tambe.
E cronologia ta skirbi pa e periodista y historiado René roodheuvel riba encargo di Comite Nacional .E tabata coresponsal di Radio Nederland Wereldomroep y NOS pa e islanan y den su hubentud el a biba algun aña na Corsou. Ademas e ta miembro di e grupo di trabou di Caribedi e Comite Naciional 200 aña Reino.


text:
ORANJESTAD-28 september 2021. Dentro di algun siman na diferente Botica na Aruba, comunidad lo por cumpra un COVID-19 ‘self test’ of ‘thuitest’y haci nan propio COVID-19 test den confortabilidad di nan cas. Recientemente DVG hunto cu IVA a yega na un consenso riba loke ta exigencianan cu e ‘thuistest’ mester cumpli cu ne pa e por wordo permiti y uza na Aruba. Despues di a delinea e criterianan, awor ta sigui e proceso unda boticanan (via IVA) por cuminsa cu e proceso di importacion di e testnan. Ta premira cu pa mita di oktober 2021 e testnan lo ta riba mercado na diferente Botica rond di Aruba.
Factornan cu a hunga un rol den e decision pa introduci e posibilidad pa ‘thuistest’ na e momentonan aki ta como lo siguiente:
• Estudionan recien ta mustra cu tin algun di e tipo di testnan aki cu ta mustra un grado di sensitividad y specificidad aceptabel den diferente gruponan (sub-populacion).
• Nos ta drentando den otro fase den e pandemia unda cu poco poco mester bai wak con por minimalisa interferencia den nos bida diario y nos sociedad, incluyendo den e sector di educacion fisico y e sector comercial. E ‘thuistest’ ta un tool cu lo por yuda brinda un poco perspectiva den esaki.
• E introduccion di e ‘thuistest’ no lo afecta nos strategia primario di test casonan sospechoso. E lo ta un adicion na, y no un reemplazo di, nos maneho actual.
• Actualmente esnan sin sintoma (cu no ta bai biaha), no por yega facilmente na un test di COVID-19. Pa haci esaki mas accesibel, dentro di corto esnan sin sintoma cu kier sa si nan tin COVID-19, por paga pa haci e COVID-19 test na un laboratorio acredita of por cumpra un ‘thuistest’ obtenibel na diferente Botica na Aruba.
• Na e momento aki Aruba tin e capacidad pa confirma/verifica e resultadonan positivo di un ‘thuistest’ pa medio di un PCR test.
• Gobierno di Aruba a tuma nota cu tin un demanda pa e ‘thuistest’ primordialmente den sector priva/hotelero/comercial.
Ta hopi importante si pa comunidad ta na altura cu e resultado di un ‘thuistest’ no ta un diagnostico oficial. Cu esaki nos ta referi na por ehempel, si un persona su ‘self test’ sali positivo, e persona mester haci un PCR test na un laboratorio acredita pa verifica e resultado. Sin esaki, DVG no lo tuma contacto cu e persona pa contact tracing y gastonan di isolacion no lo wordo cubri door di SvB. Den caso cu e ‘thuistest’ sali negativo mester semper considera cu e test por ta un ‘false negative’ debi cu por ta e persona a test mucho trempan of por ta no a tuma e muestra debidamente.
‘Thuistest’ ta wordo introduci den cuadro di screening unda cada ciudadano tin den su man e poder pa test su mes y stop e posibilidad di sigui transmiti e virus pa otro persona. Meta di e ‘thuistest’ ta pa detecta infeccionan adicional cu COVID bou di ciudadanonan cu no tin sintoma of esnan cu sintoma (leve) pa cual di un manera of otro un PCR test ta limita. Mester recorda tur hende cu den caso cu tin sintoma, e recomendacion ta keda pa subi riba e pagina https://covid19test.healthapp.aw y pidi un codigo pa hasi un afspraak pa test of tuma contacto cu dokter di cas pa hasi un PCR test na un laboratorio acredita.
Pa conclui, ta importante pa menciona cu e introduccion di e ‘thuistest’ no ta bin sin posibel riesgonan, pero en combinacion cu informacion corecto y responsabilidad propio di nos ciudadanonan, e por yuda duna un bista riba e casonan di COVID-19 den nos populacion y contribui na un reducion di e casonan si esnan cu test positivo cu un ‘thuistest’ sigi e proceso manera debe ser.
“Test bo mes y stop e transmision” Pronto COVID-19 ‘self test’ lo ta posibel na Aruba tambe
ORANJESTAD-28 september 2021. Dentro di algun siman na diferente Botica na Aruba, comunidad lo por cumpra un COVID-19 ‘self test’ of ‘thuitest’y haci nan propio COVID-19 test den confortabilidad di nan cas. Recientemente DVG hunto cu IVA a yega na un consenso riba loke ta exigencianan cu e ‘thuistest’ mester cumpli cu ne pa e por wordo permiti y uza na Aruba. Despues di a delinea e criterianan, awor ta sigui e proceso unda boticanan (via IVA) por cuminsa cu e proceso di importacion di e testnan. Ta premira cu pa mita di oktober 2021 e testnan lo ta riba mercado na diferente Botica rond di Aruba.


text:
Oranjestad: Pa medio di e comunicado aki, Departamento di Asuntonan Economico, Comercio y Industria ta anuncia lo siguiente en conexion cu trabounan di renobacion di su oficinanan.
E trabounan di renobacion lo tuma lugar den fase, dus e Seccion di Vestiging van Bedrijven lo ta cera pa publico di dialuna 14 te cu diabierna 18 augustus 2017.
E oficinanan lo habri bek normalmente pa publico dialuna 21 augustus 2017.
Nos ta pidi un y tur pa tene bon cuenta cu esaki y ta ofrece nos disculpa si esaki por trece cualkier inconveniencia.


text:
Pandemia cu a afecta mundo a causa tabatin su efecto grandi riba recursonan financiero di organisacionnan di seguro. Aruba tambe mester corta den su gastonan y no ta haci esaki sin mas. A haci un evaluacion pa e no a afecta e pashentnan asina hopi, Solange Tchong, relacionista publico di AZV a bisa.
El a enfatisa cu “no t’asina cu AZV no kier colabora cu dunadonan di cuido, pero nos mester ta realistico. E pandemia ta andando ainda, tin hopi pais den codigo cora y no situacion financiero ta grandemente afecta. Esaki ta haci cu ta corta den gran parti e espacio financiero cu como organo tin pa negocia cu dunadonan di cuido. Aworaki no tin e espacio, mirando cu mester corta 60 miyon florin den un miyon. Mester papia mas bien di reforma.
Joost samuels, director di AZV a splica cu nan sigui papia cu HAVA, apesar cu tin un tension debi na e tema financiero. “Nos ta profesional y ta sigui papia cu otro,” el a bisa. El a agrega cu cada partido tin su opinion, pero lo sigui papia.
Dokternan di cas a bisa cu lo keda duna nan servicio te na unda cu e pago ta cuadro. Samuels a bisa cu nan mester spera pa Gobierno nobo sinta, pasobra ta papia di maneho di cuido en general. Na final di cuenta Gobierno ta stipula e maneho y AZV ta un organo ehecutivo y no por dicidi riba su mes kico ta wordo haci pa futuro.
Pa loke ta e pashentnan, a studia den 2020 riba con pa afecta e pashent lo menos posibel. A duna pashentnan desde 2001 un servicio ora di tratamento den exterior. A permiti pa nan tin un acompañante cu ta haya un aporte financiero di 20 dollar. Esaki ta un aporte di AZV pero e no ta un obligacion. E unico obligacion cu AZV tin ta pa duna e pashent e cuido medico. Na otro paisnan ta uza un sistema cu ta paga solamente pa e operacion den exterior, pero no ta paga pasa pasashi. Aruba a hacie otro y el a bira un custumber. Pero na 2020 cu mester a baha gastonan cu 60 miyon florin pa aña, a dicidi di evalua unda por baha gastonan. Esey ta loke a haci y a dicidi cu no ta paga e pasashi 100% di e acompañante social y ta pidi nan un aporte di 300 florin. A tuma e decision aki despues di evaluacion di e ley. E ta admiti di ta un cambio radical, mirando cu antes tabatin rond di 1500 pashent cu ta bay afo.
Aruba awo tin un seccion di Cardiologia, cu lo haci cu e gastonan di esaki den exterior lo bay baha tambe, mescos cu Oncologia. Tur esaki sin afecta e pashent.
El a sigura cu e cambionan aki ta algo cu AZV no tabata di acuerdo cu ne pa sosode durante un pandemia. Sinembargo e ta un condicion poni door di Hulanda cu mester a cumpli cu ne.


text:
E interupshon di koriente di
djárason 28 di yüli a okashoná un interupshon na planta di awa di
kloaka na Lagun.
Dor di esaki no tabata posibel pa pòmp manda awa na e planta na Lagun
for di e buster station na Kaya Neerlandia. Dor di operá e stashon manual
te na momentu ku koriente a bini bèk, e molèster a keda minimalisá. WEB
ta gradisí tur abitantenan ku a eksperensia e molèster i tin apresio pa nan
komprenshon.
E planta di awa di kloaka i tambe stashon di buster den e liña di kloaka di
Kralendijk tin un “back-up” pa den kaso di interupshon di koriente. Dia di e
“Black-out” 28 di yüli a start e “back-up” di planta di awa di kloaka i tambe
esun di e stashon di buster segun prosedura. Lástimamente a surgi un
problema tékniko na e “back-up” di planta, poniendo ku e konekshon digital
entre e stashon di buster na Kaya Neerlandia i e planta di tratamentu di
awa di kloaka no tabata funshoná.
Manera ku téknikonan di e planta di Kloaka a identifiká e problema, a manda
un mekániko na e stashon di buster na Kaya Neerlandia. E stashon a ser
operá manualmente te na momentu ku tabata tin koriente bèk, i ku por a
restablesé e komunikashon.
INTERUPSHON DEN E STASHON DI BUSTER RIOL A KEDA SOLUSHONÁ
E interupshon di koriente di


text: Diadomingo anochi algun minuut prome cu marduga a drenta informe di cu lo tin huma saliendo for di edificio di Mercal Trading N.V. na Sanicolas, mesora a dirigi polis como tambe brandweer na e sitio. Na yegada di e patruya na e sitio a bin constata cu berdad lo ta mustra manera un huma ta sali y polis a bay pa avisa e donjo di e negoshi. Ora bombero, polis y e donjo di e negoshi a yega na e sitio a drenta paden y controla pero no a encontra cu ningun candela. Parse cu lo ta mist di condensation di coolernan den e edificio lo por a confundi pa huma di candela.


text:
Bin purba diferente tipo di hamburger riba djamars dia 28 di Mei: Carrefour Market ta selebrá ‘Hamburger Day’
Bin purba diferente tipo di hamburger riba djamars dia 28 di Mei:
Carrefour Market ta selebrá ‘Hamburger Day’
WILLEMSTAD:- Fin di siman tras di lomba Carrefour tabata tin diferente tastings, promoshon i deskuento. Djasabra último, pa selebrá ‘National Wine Day’ tur amante di biña por a purba delisioso biñanan di Fransia kombiná ku keshinan franses di kalidat superior.
Bo tabata sá ku djamars dia 28 di Mei, ta ‘National Hamburger Day’? Maske e ta un tradishon internashonal, Carrefour lo dun’é un toke lokal. Ademas di e diferente deskuentonan ku lo tin riba diferente tipo di hamburger, lo tin ‘tasting’ entre 17:00 i 19:30. No pèrd’é! Purba diferente tipo di hamburger, kombiná ku diferente sous. Carrefour Market na Sambil ta habrí di djaluna pa djasabra for di 07:30 pa 20:30 i djadumingu for di 09:00 pa 19:00. No pèrdè niun oferta, ‘like’ e página di Facebook!


text:
(AP) – Mortonan pa causa di COVID-19 y infeccionnan den Merca a aumenta bek na nivelnan no mira desde ultimo temporada, kitando lunanan di progreso y potencialmente sostene President Biden su argumento pa e cantidad di rekisitonan nobo pa cu vacunacion.
E casonan, motiva pa e variante delta combina cu e resistencia di Mericanonan pa ricibi e vacuna, ta concentra mas tanto den e parti Sur di e pais.
Mientras cu e partinan di Florida y Louisiana ta mehorando, e averahe di infeccion ta aumentando den Kentucky, Georgia y Tennessee, motiva pa e muchanan aworaki bek na scol, reglanan menos estricto y porcentahe abao di vacunacion.
E situacion urgente den cierto hospitalnan ta mustrando manera e lo ta mescos cu e parti mas fuerte di e pandemia den januari, cu operacionnan cancela den hospitalnan di Washington y Utah. Escasez severo di personal na Kentucky y Alabama. Un falta di cama den Tennessee. Departamentonan di cuido intensivo na mas di su capacidad.
E deterioro di e progreso 9 luna despues di e nacion su programa di vacunacion a frustra y causa rabia na e profesionalnan medico cu ta mira e desgracia como prevenibel. E mayoria di e mortonan y hospitalisacionnan ta personanan cu te ainda noa vacuna, den loke a comproba di ta un les duro den varios famia.
“E problema awo ta cu nos ta purbando di educa a base di ciencia, pero mi ta kere mayoria di e educacion cu ta tumando luga aworaki ta na base di tragedia, tragedia personal,” Dr. Ryan Stanton, un dokter general di sala di emergencia na Lexington, Kentucky a bisa.
Den Kntucky, 70% di estado su hospitalnan, 66 di 97, ta reportando escasez di personal critico, e nivel mas halto durante e pandemia, e gobernador a bisa.
“Nos hospitalnan ta na punto di colapso den hopi comunidad,” segun Dr. Steven Stack, Kentucky su comisario di salud publico.
Merca ta yegando un average di 1,800 morto causa pa coronavirus y 170,000 caso nobo pa dia, e nivel mas halto desde comienso di maart y fin di januari. Y ambos figura tin casi 2 siman caba ta aumenta.
E pais te ainda a mantene su mes bao di e alturanan alarmante cu a mira den januari, tempo cu e averahe di morto pa dia tabata 3,400 y e casonan nobo tabata casi kwart di un miyon pa dia.
Merca ta dunando 900,000 vacuna pa dia, cual ta hopi menos di e 3.4 miyon pa dia cu a duna den mita di april. Riba diabierna, Food and Drug Administration su panel di conseho lo reuni pa papia tocante e plan di duna extra dosis di e vacuna di Pfizer, y si esaki mester tuma luga of no.
Siman pasa, e president a ordena tur dunado di trabao cu tin mas di 100 empleado, pa rekeri nan vacuna of lo mester somete na testnan semanal, un medida cu ta afecta casi 80 miyon Mericano. Y e casi 17 miyon trahado na e facultad di salud cu ta ricibi ayudo federal di Medicare of Medicaid tambe lo mester ta completamente vaucna.
“Nos ta lesa y tende tocante e storianan di hendenan hospitalisa, hendenan cu ta den nan ultimo momentonan cu bida entre e personanan cu no ta vacuna durante e simannan aki,” Biden a bisa durante e anuncio di e reglanan. “Esaki ta un pandemia di e personanan no vacuna.”
E rekisitonan a topa cu resistencia y menasa di demanda di parti di e republicanonan.
Arizona riba diamars a reporta 117 morto, y cantidad mas halto cu nan a mira desde februari. Tennessee awo ta e prome estado den Merca cu e cantidad di casonan nobo mas halto. Cien di studiantenan a ser forsa di keda den cuarentena. Algun scolnan a cera pa causa di escasez di trahado. Otronan a pidi pa cambia na enseñansa online.
Sinembargo, e medidanan tuma pa contene e virus a topa cu oposicion. Simanpasa, un studiante na Tennessee a ricibi critica y mal comentario di e adultonan durante un reunion unda cu e tabata papiando den fabor di e uso di tapaboca, y contando tocante e fayecimento di su wela pa causa di e virus.
Stanton, e dokter di ER den Kentucky, a bisa cu el a acepta famianan unda cu e variante a causa dano den varios generacion, specialmente pa motibo cu e persona mas grandi no tabata vacuna.
“Awo den Kentucky, un tercer parti di e casonan nobo ta bao di 18 aña,” el a bisa. Algun muchanan a trece e virus as di e un campamento, y a pega esaki na henter e famia, y awo “entre kleuterschool, scol, actividadnan di scol, amigonan reuniendo, tin asina hopi oportunidad pa plama e virus y expne otro personanan na e virus tambe.”
Den Alabama, cien di pashentnan di COVID-19 a yena e departamentonan di cuido intensivo, y un hospital a contacta 43 otro den e tres estado pa por haya un cama di cuido intensivo cu specialidad cardiaco pa Ray Martin DeMonia. E cama no a ser haya suficientemente lihe, y e pashent a fayece dia prome di september cu 73 aña di edad.
“Den honor na Ray, por fabor vacuna si te ainda bo no a haci esaki, ban haci nos esfuerso pa por laga mas recurso habri pa e emergencianan cu no ta relacina cu COVID,” su famia a pidi e pueblo den Ray su obituario.
E averahe di vacunacion te ainda no ta mesun abao cu den e estadonan den parti Noord di e pais, pero “te ainda tin hopi hende den mundo cu no ta vacuna ainda. Delta ta bay haya nan.” Linsey Marr a isa, un profesor di ingenieria civil y ambiental na Virginia Tech.


text:
Oranjestad-Diabierna anochi Brazil Taekwondo Stichting a reuni leu for di cas cu e meta di pasa ariba tur e potretnan, layout y texto di e calender pa asina corigi esaki pa por entrega esaki bek cerca señor Mauro Jones di Jonespublicidad. Tur hende a gusta e layout cu Mauro Jones a usa pa aña 2015.
Brazil Taekwondo Stichting a haci e ultimo correccionnan na e calender di aña 2015.Posted: September 7, 2014 in Johnny Habibe
Tur aña Mauro Jones ta diseña e calender di Brazil Taekwondo Stichting pa duna e calender algo unico y diferente pa e pueblo por goza di e calender ora cu nan cumpra esaki pa hinca den nan hogar. Un di e cosnan cu a hala hopi atencion cerca tur hende ta e idea unico cu Mauro Jones ta usa tur aña y cu a laga tur hende bisa cu e calender aki ta mas bunita cu esun di e aña anterior. Durante di e reunion Jeritza Arends a trece e cuenta di Brazil taekwondo Stichting cu tin actualmente. Awor cu Brazil Taekwondo Stichting ta conta cu mas mucha e bus mester core 4 biaha pa dia pa asina busca y hiba tur e muchanan bek pa nan cas.
Esaki ta gastonan extra cu a bin acerca y ta pone cu Brazil Taekwondo Stichting mester bay recauda mas fondo pa cubri tur e gastonan aki. Tambe a atende un carta cu a bin for di ASU. Awor ta contanto e dianan pa e campeonato di Aruba Caribbean Cargo/Arumia Logistics Taekwondo Cup 2014 cu ta dia 13 di September den Centro di Bario Brazil.


text:
Desaroyo Teritorial di Aruba 2019 (ROP 2019)
Riba 15 di januari 2019 a publica un concepto pa un Plan pa Desaroyo Teritorial di Aruba nobo. Te cu 15 di maart 2019 a brinda oportunidad pa entrega punto di bista (zienswijze). E concepto a wordo ahusta y contestacion riba tur punto di bista cu a entrega a keda incorpora den e Nota riba Punto di Bista (Nota Zienswijzen). Por medio di Decreto Nacional no. 1 di 17 di juli 2019 e Plan pa Desaroyo Teritorial di Aruba 2019 (ROP 2019) a keda ratifica.
Por download y tambe tuma nota di forma digital di e ROP 2019, e mapa, e Decreto Nacional no. 1 di 17 di juli 2019, e splicacion riba ROP 2019, e Nota riba Punto di Bista y un mapa di structura ecologico principal:
- ROP 2019
- Mapa ROP 2019
- Decreto Nacional no. 1 di 17 di juli 2019
- Splicacion riba ROP 2019
- Nota riba Punto di Bista
- Mapa di structura ecologico principal
Por tuma nota di ROP 2019 na oficina di Departmento di Infrastructura y Planificacion (DIP) tambe.
Siguientemente por haya informacion relaciona cu e prome ROP (bieu).
ROP como pakete di maneho
Manera ya menciona, e descripcion di e plan ROP ta contene, ademas di splicacion di e mapa, e liñanan principal di e desaroyo mas desea pa e proximo diez añanan. Algun transformacion mas grandi ta strategico pa desaroyo di e maneho pa cual e pais ta boga p'e.
• Na Barcadera y e posibel crecemento mara na dje di Sta. Cruz como e area urbano, door di cual por alivia e presion riba e parti occidental di e pais.
• Na Sero Colorado y mara na dje un restructuracion parcial den e zona di e refineria, door di cual por reenforsa e base economico di San Nicolas.
• Na Oranjestad, na unda e escogencia pa desaroyo di e haf te na Punta Brabo ta relaciona cu oportunidadnan pa mehora e centro historico.
ROP ademas ta ofrece un base teritorial pa conservacion di naturalesa cu zonanan uni di naturalesa y zonanan berde rond di rooi grandi, cu mas tanto posibel ta mantene diferente habitat hunto.
Splicacion di e plan ROP ta structura den tres parti separa.
• Parti A ta trata tendencia y base planologico cu ta mara na esaki. A haci un investigacion amplio di necesidadnan social: necesidadnan basico, manera vivienda y enseñansa, facilidadnan comunitario, facilidadnan comercial y suministro di utilidad. Riba e terenonan aki, na unda cu ta posibel, a describi e maneho cu tin consecuencia teritorial. E impacto riba e teritorio ta mara sigur na desaroyo economico. Pa e motibo ey a elabora separadamente riba e maneho economico general, na unda a enfoca riba e motor di mas importante esta turismo. Banda di esaki, den un comunidad cu ta biba cerca di otro, mester acomoda e empresanan cu ta causa molester na luganan adecua. P'esey e base pa e maneho di establecemento di empresa ta splica den e parti aki tambe.
• Parti B di e splicacion ta papia di e proceso di e plan te na stipulacion di e ROP.
• Den e ultimo parti C, ta stipula factibilidad di e proposicionnan di e maneho di e ROP, a base di e cuadro financiero disponibel y a base di e acogida den comunidad tocante e proposicionnan di maneho.
Den e atlas di e plan di e ROP tin e mapa mas detaya. Ademas riba algun mapa tin elementonan adicional cu ta limita posibilidadnan teritorial of cu ta fungi como base pa e regulacion cu mester traha ainda. Asina tambe tin un mapa di haltura di construccion cu ta reemplasa e mapa cu ya a keda stipula na 2006. Riba e mapa di tereno industrial y limitacion a pinta e excavacionnan y e tereno industrial disponibel ta reparti den categoria.


text: Diasabra mainta a drenta informe di cu un auto lo a caba di dal un palo di lus destrui esaki y a bira bay dal poco buelta manera loco banda di Divi All Inclussive, mesora a dirigi un patruya na e sitio. Na yegada di e patruya a bin compronde cu e chauffeur di e pick-up double cabin blauw a caba di jog y ora a bay subi su auto sali for di e parkinglot di Alhambra ela bira na e rotonde y a dal e palo di kus kibra y despues a bay core manera perdi y loco rond di Divi All Inclussive. Polis a haya e chauffeur y a papia cun’e ela bisa cu e no sa kiko a pasa ta jog ela bay jog y no por corda nada. Polis a pidi un ambulans pa bin control ya cu polis a haya tende for di un security kiko a pasa y a haya cu ta necesario pa ambulans bin control’e. Na yegada di e ambulans nan a atende e chauffeur y aparentemente e lo a haya un atake di epilepsia.


text:
Rapport no a wordo entrega na Gobierno
ORANJESTAD – Memei di e crisis di COVID19 tin un crisis tambe den e compania sui generis Serlimar pa cual poco tempo pasa a pidi ‘surseance van betaling,’ esta un suspencion den pago di debedornan. Na e mesun momento a cuminsa circula un rapportden prensa traha pa e compania Grant Thornton den cual ta sugericu Gobierno lo ta debe Serlimar 72 miyon florin y e conclusion tawordo saca cu esaki ta un di e motibonan cu Serlimar lo ta mal para financieramente. E conclusion aki ta robes, ya cu no ta asinacu Gobierno ta debe Serlimar 72 miyon florin.
Gobierno ta paga Serlimar pa su servicio
E suma di 72 miyon florin cu Grant Thorton ta yega na dje, no por wordo considera como un debe di Gobierno na Serlimar. Esaki tae suma cu ta e diferencia entre locual Serlimar a pidi pa ofrece Gobierno su servicio y locual Gobierno a yega na un acuerdo cune via un ‘dienstverleningsovereenkomst’ DVO pa paga Serlimar pa e servicio duna. Gobierno no ta subsidia Serlimar, Gobierno ta cumpra servicio for di Serlimar. Pesey no por papiadi ‘Landsbijdrage’ tampoco, sino di DVO. Pues e conclusion cuGobierno debe Serlimar 72 miyon florin no ta cuadra cu realidad. Elo tabata mihor pa promer cu a saca conclusion pa a verifica e cifranan aki cu Minister di Finansa of cu Gobierno su Departamento di Finansa, pero manera e rapport mes ta menciona, Grant Thorton a usa solamente e informacion for di e administracion di Serlimar pa traha su rapport y no a tumacontacto cu gobierno pa verifica e sumanan.
Rapport no a wordo entrega na Gobierno
Mester remarca cu e rapport aki di investigacion financiero naSerlimar haci pa Grant Thorton, no a wordo entrega na Gobierno pa asina Gobierno por a duna un comentario oficial riba esaki. Sigur pa locual ta trata e parti den cual ta sugeri cu Gobierno debe Serlimar un suma basta substancial, un reacion y splicacion lo tabata na su lugar. Ta den prensa Minister di Finansa por a tumanota di e rapport aki. Pasobra hasta ora cu a puntra pa e rapportaki den reunion cu e director di Serlimar, Minister di Infrastucturay Medio Ambiente den presencia di abogado Rep como ‘bewindvoerder,’ Minister di Finansa a haya e contesta cu e rapport no por wordo duna oficialmente ya cu e ta trahasolamente pa Serlimar y si mande pa otro hende lo mester paga Grant Thorton un boet.
Gobierno a bin ta cumpli cu tur pago na Serlimar
Ta bon pa informa cu Gobierno a bin ta cumpli cu tur pago naSerlimar conforme e DVO cu ta wordo firma. Pa aña 2020 esakita un suma di 21.6 miyon cu Gobierno ta paga Serlimar pa su servicionan. Di e suma aki, ya caba Gobierno a pasa 17.3 miyonpor medio di voorschot faltando solamente 4.3 miyon pa caba di cumpli cu pago na Serlimar pa servicio den aña 2020. Recientemente Parlamento a apodera Minister di Infrastuctura y Medio Ambiente pa pone 6.5 miyon adicional di su ministerio nadisposicion di Serlimar, pero e suma aki lamentablemente no por a wordo aloca den e presupuesto di e ministerio y consecuentemente pa por yega na e fondonan adicional aki, lo mester bay cambia Presupuesto di Pais Aruba pa asina por busca financiamento adicional pa e 6.5 miyon aki. Los di esaki, sigur fordi Ministerio di Finansa, tur pago pendiente na Serlimar a wordohaci y no tin ningun debe habri di pago di servicio di Gobierno naSerlimar. For di e mesun informacion acomula pa Grant Thortonpor mira cu den 2018 Serlimar a hasta haya 3,5 miyon extra y na2019 a haya e 20 miyon cu nan pidi pa nan servicio. Pues di partidi Minister di Finansa Maduro, Gobierno a cumpli cabalmente cuSerlimar.


text:
E radar di Guarda Costa Curacao a capta diamars anochi dos go fast sospechoso drentando awateritorial di Curacao. Manera esaki...Read more
Willemstad Curacao: Diaranson Gobierno di Curacao a anuncia di a conoce 66 caso nobo di Corona Virus. E caso a...Read more
Willemstad Curacao: Diamars mainta Gobierno di Curacao a informa cu a conoce 64 caso nobo di e total 1743 test...Read more
Diamars 14 di september 2021, alrededor di 16.18’or Central di Polis a ricibí informacion cu den área di Kaminda George...Read more
Den buki di derecho civil di Corsou ta stipula cu un matrimonio por ser contrae unicamente entre un hende homber...Read more
Willemstad Curacao: Diadomingo mainta alarma a keda bati pa un accidente cu a tuma luga riba e punta di e...Read more
Diasabra Gobierno di Curacao a tina un ultimo informacion di resultadonan di Corona Virus riba e isla. Total tin 376...Read more
Willemstad Curacao: Diahuebs Gobierno di Curacao a anuncia cu tin 47 caso nobo total tin 323 persona ta activo. Esaki...Read more
Esaki ta resultado di e caso di corupcion den cual e tabata envolvi y pa cual el a wordo condena...Read more
Willemstad Curacao: Dialuna durante dia Gobierno di Curacao a informa cu 1230 persona a bay test y 13 a sali...Read more
Willemstad: Diadomingo durante dia e informacion a keda confirma pa e representante di Banco Central di Curacao / Sint Maarten...Read more
Dialuna Curacao a registra 37 caso nobo di Corona Virus. Total 1859 hende a bay test. Caso activo ta na...Read more
Gobierno di Curacao a informa diasabra cu 2051 persona a bay test di cual 49 ta caso nobo. Total tin...Read more
Despus di e aumento di casonan, autoridadnan di Corsou a dicidi di introduci un biaha mas Toque De Queda. Esaki...Read more
Diaranson atardi Curacao a registra 123 caso nobo di Corona Virus, total tin 633 persona activo, den hospital tin 34...Read more
Minister encarga cu maneho di Gobernacion, Planificacion y Servicio Publico a ricibi e prome ehemplar di e cedula nobo. E...Read more
Dialuna Curacao a informa cu tin 48 caso nobo di e 1545 persona cu a bay test. Den hospital tin...Read more
Diahuebs merdia Gobierno di Curacao y Salubridad Publico a anuncia cu 2285 a bay test y di e resultado aki...Read more
Diamars 2’or atardi Gobierno di Curacao y Departamento di Salubridad a informa cu 2051 persona a test y di nan...Read more
Departamento di Salubridad y Gobierno di Curacao dialuna atardi ta informa cu tin 29 caso nobo di e testnan cu...Read more


text:
E interes tabata grandi pa e di 33 edicion di “Aruba International Half Marathon 2018” cu a tuma luga riba diadomingo 25 di maart saliendo for di Joe Laviest Sport Park pa Alhambra.
Esaki ta e unico careda internacional di 21 km cu ta tuma luga na Aruba unda tabatin participante for di diferente pais ademas di e grupo grandi di coredonan di Aruba. E registracion tabata den e categorianan di; student relay, corporate relay y individual, cu a yega na un total di 850 persona cu a tuma parti na e careda aki.
E Team di “FOCUS For A Run” a consisti di; Olga Lodoño, Angelica Rojas, Tony Danies y Yohana Roos-Nieto, cu total a core 21 km entre nan cuater. E prome cu a core tabata Olga (5km) for di Joe Laviest pa e post na Savaneta, Angelica (6km), for di Savaneta pa Seroe Tijshi, Tony (6km) di Seroe Tijshi pa Juliana School y finalmente Yohana (4km) cu a tuma e banchi over pa core te Alhambra.
E experiencia pa nan tabata unico unda cu alegria y hopi satisfaccion nan a crusa e linea final. Esaki ta di dos biaha cu FOCUS ta patrocina un team pa un marathon y sigur lo sigui duna nos aporte na deporte. Un palabra di ‘pabien’ na e team di “FOCUS For A Run” y tambe na IBISA cu e exitoso “Aruba International Half Marathon 2018”.


text:
PPS-e ta un organishon ku ta ofrese servisio na klientenan priva.
PPS-e ta un organishon ku ta ofrese servisio na klientenan priva. PPS-e ta hasi uso di e fasilidatnan i konekshonan di Cavalier Logistics i ta dirigi su mes full riba transporte di pakete priva. Pa anjos PPS-e ta e spesialista/eskperto den transporte di pakete entre Hulanda i Karibe.
Cavalier Logisitics tin un kadena di luga ku ta traha kune na Hulanda.Nos ta spesialisa den e proseso di deklara pakete di tantu aereo komo maritimo, i tambe importashon ku eksportashon.
Nos ta traha bo karga ku tur e kautela nesesario paso nos stima nos trabou i nos klientenan!


text:
Pronto mi ta bek na radio, Mi ta skibiendo algun kansion nobo
Written by Khalil Guribaldi on 12 June, 2021
Willemstad-Redakshon di notisia Ons News a Drenta den Kontakto ku e Legendario Armando Huerta .i nos a puntre kon ta bayendo kune i nos no tin masha dia sin tende di dje ,Armando huerta a splika ku e ta trahando riba un album nobo i pronto e lo saka esaki ,Redakshon a puntra ki diae lo ta bek na radio el a splika nos ku ora e kab di skibi tur kantika i e album full e lo anunsia ki dia e lo kuminsa bek


text:
Gradicimento / Invitacion
Pa medio di esaki, famia kier a gradici tur hende cu di un forma of otro a duna sosten, consuelo y palabranan di forsa durante e tempo dificil di fayecimento di nos kerida mama stima:
Sra. Felepina Tromp-Arends
Mihor conoci como “Pina”
Boso muestra di atencion tabata un sosten pa nos y ta wordo hopi aprecia.
Un danki na un y tur cu a manda mensahenan, flor y a haci yamadanan telefonico.
Un gradicimento special ta bai na Dr. Peterson, Dr. Dennert, Dr. Laclé y Dr. Caceres.
Un danki special na pastor Jose pa su bunita palabranan y tambe un danki na Max Hassell.
Un gradicimento special na Aurora Funeral Home y su personal pa cu su excelente servicio y atencion.
Na mes momento nos ta invita famia, amiganan, amigonan y conocirnan pa compaña nos na 3 Santo sacrificio di misa na Misa Inmaculada Concepcion na Sta Cruz ariba:
Diasabra 9 di oktober 2021 pa 7’or di anochi
Diaranson 13 di oktober pa 7’or di anochi
Diasabra 16 di oktober 2021 pa 7’or di anochi
Bo(so) presencia lo ta altamente aprecia


text:
Bashar al-Assad
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Bashar Hafez al-Assad, na árabe بشار حافظ الأسد (n. 11 di september 1965 na Damasco) ta un politiko sirio i e aktual presidente di Siria.
Na inisio al-Assad a wordu mira pa e komunidat nashonal i internashonal komo potensial reformado, sinembargo e ekspektativa aki a kambia ora ela ordena un represhon i serko militar kontra manifestantenan pro-rebelde pa medio di un guera civil. E grandi parti di e oposishon domestiko ‘sunita’ na Siria, e Estadonan Uni di Merka, Canada, e Union Oropeo i e estadonan miembro di Liga árabe a pidi e renunsia di al-Assad di su presidensia. E ta pertenese na e grupo minoritario shiita 'alauita’ i su gobierno a wordu deskribi komo laiko.


text:
News
Presupuesto 2019 aproba
Federacionnan miembro a aproba e Plan di maneho y Presupuesto 2019
Federacionnan miembro a aproba e Plan di maneho y Presupuesto 2019 di Comite Olimpico Arubano
Dialuna anochi Comite Olimpico Arubano a tene nan di dos Asamblea General di e aña 2018 unda nan miembronan mester a aproba e plan di maneho y presupuesto pa 2019. E asamblea a tuma lugar den e ballroom di Holiday Inn Hotel. Un total di 16 di e 24 federacionnan deportivo miembro di COA a haci acto di presencia na e anochi aki. Cada aña den e lunanan di juni y december, e federacionnan deportivo miembro di Comite Olimpico Arubano ta bini hunto y reuni pa loke ta e Asamblea General di dicho organisacion.
Mester bisa cu dialuna anochi durante di e Asamblea di COA, miembronan presente a mustra nan satisfaccion di e direccion COA ta bin ta hibando e maneho di deporte di nan como miembro. Dos punto cu e resalta na e anochi aki tabata Plan Operacional 2019, acompaña pa su Presupuesto, ambos parti di e Plan Strategico 2017-2020 y e nombracion di e Presidente electo nobo di e Comision di Atleta di COA, Sra. Amanda Maduro cu awor ta haya un puesto den e directiva actual di Comite Olimpico Arubano. Aki Sra. Maduro lo representa e atletanan den COA. Tambe directiva a presenta e Plan di Mercadeo di COA, cu tin como meta pa promove deporte na Aruba y atrae partnernan financiero cu ta desea di yuda e atletanan realisa naan metanan.
E aña 2018 tabata uno super exitoso, e mas exitoso den historia di e existencia di Comite Olimpico Arubano unda Team Aruba a logra no menos cu 12 medaya en total parti den e Weganan Suramericano Cochabamba, Bolivia(3 medaya) y e Weganan Centro Americano y Del Caribe Barranquilla, Colombia(9 medaya). Tambe Aruba pa prome biaha a logra clasifica pa e Weganan Olimpico Hubenil Buenos Aires cu e duonan di beach volleyball femenino y masculino. E anja 2019 tambe lo ta uno hopi ocupa pa COA unda Team Aruba lo participa na tres weganan grandi esakinan Juegos Suramericano de Playa Rosario, Argentina, Juegos Panamericanos Lima, Peru y ANOC World Beach Games San Diego, Merca.
Na final di e reunion e Asamblea a aproba e Plan di Maneho y tambe e Presupuesto pa aña 2019, loke ta pasonan formal importante pa e organisacion.


text:
ORANJESTAD – Mientras cu mundo ta sintiendo e efectonan di epandemia COVID-19, y 5 aña despues cu Aruba a firma e metanan di e UN agenda 2030, e trabounan di preparacion y ehecucion di e curiculum di e facultad SISSTEM y e renovacion di Maria Convent tasigui sin descanso. E proyecto di SISSTEM ta wordo financia door di e fondonan di Desaroyo di Union Europeo (EDF).
Den e lunanan cu ta tras di lomba, varios articulo a sali den revista na Belgica. Den e articulonan no solamente informacion ta wordo duna di Aruba of di e facultad, pero tambe di e status di e trabounan di e grupo di W&T di KULeuven ta biniendo ta eherciendo. Diferente profesor a duna nan punto di bista y splica nan rol den e establecimento di e curiculum na Aruba y kico ta tur e trabounnan cu ainda tin cu tumalugar.
Un grupo grandi di profesor di e grupo di W&T di KULeuven di en total di 12 cu lo traha cu UA, a haci bishita na Aruba pa mira cu nanmes un wowonan, e retonan cu e isla ta enfrentando y pa wak den kidireccion lo trece solución. Retonan por ta den e area di energia, scarsedad di awa, maneho di sushi, agricultura y e efectonan ambiental di cambio climatico.
Por mira cu tin un entusiasmo enorme den e gruponan pa traha hunto y pa haci e proyecto aki un exito rotundo.
E articulonan por wordo lesa via di e linknan aki bou:
1. Van der Bruggen, B., 2019. Groep W&T geeft Aruba meer STEM. Geniaal 47 pp. 22. Link pa articulo online:
2019/geniaaljg12nr47.pdf
2. Persoons, Y., 2020. Educating for a sustainable Aruba. CONNECTing 12 pp. 28-29. Link pa articulo online:
3. Mertens, A., Buys, N., Mijts E., 2020. Bio-ingenieurs zoekenduurzame oplossingen voor de (klimaat-) uitdagingen van kleineeilandstaten. Bio-ingenieus 23(2) pp. 15-16. Link pa articulo online:
4. Mertens, A., Buys N., Mijts E., 2020. The Faculty of Science supports STEM education in Aruba. Science@leuven 68, pp. 18-19.Link pa articulo online:
Tocante SISSTEM:
E facultad di SISSTEM (Sustainable Island Solutions through Science, Technology, Engineering and Mathematics) na UA, ta consisti di un programa di Bachelor den STEM (cu a cuminsa na 2019), un programa di Masters y un programa di investigacion di PhD cu lo enfoca riba desaroyo sostenibel den Small Island Developing States (SIDS). E facultad tin como obhetivo educa un generacion nobo di scientificonan y ingenieronan cu lo apoya sostenibilidad, y padiversifica economia local, lo reduci dependencia riba combustibelfossiel y lo mehora e abilidad di SIDS pa recupera di disaster(resilience). E facultad ta incorpora maneho di sostenibilidad riba nivel academico, mientras cu ta fortifica tambe e forsa laboral regional cu e habilidadnan y capacidad necesario. Ta spera cu e facultad di SISSTEM lo por bira un centro di excelencia y un centro di conocemento pa e region y pa e SIDS rond mundo. Financia door di Union Europeo, e establecimento di e facultad di SISSTEM ta wordoimplementa door di United Nations Development Program (UNDP) y den coordinacion cu Universidad di Aruba y Universidad Catolico di Leuven (KU Leuven) na Belgica.
Tocante KU Leuven:
E Universidad Catolico di Leuven of KU Leuven ta un universidadCatolico di cual e campus principal ta situa den e ciudad di Leuven na Belgica. E instituto ta ofrece tambe opleidingen na su otro campusnanna Brussel, Antwerpen, Gent, Kortrijk, Brugge, Geel, Diepenbeek, Sint-Katelijne-Waver y Aalst. E ta cu 21.338 miembro di personal y 58.987 studiante no solamene e universidad di idioma Hulandes mas grandi, pero tambe e universidad mas grandi di e ‘lage landen’. Segune Times Higher Education Supplement (THES) di The Times, KU Leuven na 2019 ta e universidad di Belgica cu a score mas halto y e universidad di idioma Hulandes cu a score mas halto. Mundialmente KU Leuven ta na e di 45 luga basa ariba e scorenan y den e rango di r grupo 51-60 basa riba reputacion.


text:
Oranjestad, Aruba: Den cuadro di Sociaal Crisis Plan a ehecuta e prome investigacion bou di Centronan di Cuido di Mucha aki na Aruba. Sue-Ann Ras como coordinador nacional di implementacion di LV Kinderopvang conhuntamente cu Fundacion Pa Nos Muchanan, Departamento di Salubridad Publico, Departamento di Enseñansa Aruba y Departamento di Asunto Social a keda encarga pa ehecuta e investigacion aki cual a tuma luga entre luna di juni te cu september di aña 2020.
Un total di 96 Centro di Cuida di Mucha, cu ta registra boluntariamente na Fundacion Pa Nos Muchanan, a participa na e investigacion aki. A midi diferente aspecto relaciona cu siguridad, salud, higiena, maneho pedagogico y personal di cada centro cu a participa. Locual cu a resalta di e investigacion aki ta, cu mayoria Centro di Cuido no tabata tin protocol stipula cu ta hopi esencial pa maneha un Centro di Cuido.
E Resultadonan
Den cuadro di siguridad a resulta cu hopi Centro di Cuido falta un plan di escape pa e centro, y tambe tin centro cu no tabata tin brandblusser cu ta crucial pa ora di un situacion di candela.
Den e area di maneho pedagogico a resulta cu no tin suficiente conocemento riba e tematica aki entre e personal di e centronan. Locual cu tambe a wordo identifica ta e duda cu ta eherce den e centronan pa anda cu muchanan cu necesidad special y tambe con pa involucra e mayornan den e proceso pa por yuda e muchanan aki.
Den e aspecto di salubridad a resulta cu tin centro cu no tin baño separa pa nan personal y pa e muchanan. Den e area di higiena esaki ta di suma importancia. Tambe e parti personal ta rekeri su atencion mirando cu Ley ta stipula cu e cabesante di e Centro di Cuido di Mucha mester tin minimo un diploma MBO-3 specialisa den bienestar social, y tin centronan caminda esaki no ta e caso.
Cu tur e resultadonan aki cu a wordo acumula awo ta sigui cu e siguiente pasonan pa asina yuda e centronan aki cumpli cu exigencianan di nos Leynan.
E siguiente pasonan ta pa cuminsa facilita un estudio MBO SPW-3 specialisa den Kinderopvang m, di cual Fundacion Enseñansa Pa Aruba (FEPA) ehecuta. Esaki ta programa pa cuminsa na januari di aña 2022.
Den e lunanan venidero di oktober y november di e aña aki, nos tin e di dos (2) tanda cu lo cuminsa di Codigo di Proteccion pa e cabesantenan di Centro di Cuido di Mucha cu no a haya esaki ainda.
Alabes ta finalisando e manual di regulacion pa e Centronan di Cuido, pa asina por sinta den ronda di informacion cu tur centro envolvi pa repasa esaki.
Tin di menciona cu e implementacion aki ta bay den “fasering” abase di e resultadonan di e prome investigacion aki.
Pa locual ta trata e proyecto di Intervencion trempan pa e muchanan cu necesidad special den centro di cuido di mucha, actualmente ta trahando cu e profesor a di Missouri y Plataforma Intervencion Trempan (PITA), pa asina por yega na un plan pa Aruba pa atende na tempo y profesionalmente nos muchanan cu necesidad special den centro di cuido di mucha.
Pa mas informacion encuanto e siguiente desaroyonan pa locual ta trata e proyecto aki por tuma contacto cu Social Crisis Plan na 5281100.


text:
ORANJESTAD – Aruba ta preparando un marcha di silensio asina e kurpa di Mitch Henriquez (42) yega. E famia lo t’ei presente, asina su mama Maria (66) ta konta djis despues ku e notisia a yega ku su yu hòmber a stek muri durante su detenshon.
Ainda e famia no ke reakshoná riba e komportashon di polis. E palabrashon ta ku nan ke dera Mitch promé. Den Maria su sala tòg algun famia i amigu tin reakshon fuerte. Un prima ku a mira e vidionan no por komprondé pakiko mientras ku e tabata fo’i dje kaba a lastra Mitch hink’é den e bùs di polis ‘manera un saku di sushi’.
Hopi violensia
Mayoria di e famianan no ta kere ku por tabata un kaso di diskriminashon. Mas bien ku algun polis a usa muchu hopi violensia. Nan ta enfatisá ku tin polis ‘bon’ tambe. Ademas un di e polisnan ta un arubano.
Maria no a mira e vidionan ainda i e no ke mira nan tampoko. Loke si e ke ta pa mayornan ku tin yu ku ta studia na Hulanda òf ku tin ku bai Hulanda ainda, alertá nan yunan pa loke ku a pasa. E ta bisa ku e ta sinti su yu hòmber su falta mashá, ku for di su divorsio ta biba serka dje. Pa e famia ta importante tambe ku for di e tèst a sali ku Mitch no a usa droga ni bebe di mas.
Nan ke pa mundu mir’é manera nan konos’é: un hende ku tabata yuda su mama hopi i ku tabata trese bon ambiente. El a kria tres yu; dos di un relashon anterior di su èks kasa, i huntu nan a haña un yu hòmber 13 aña pasá. Mitch tabata na Hulanda tambe pasobra e yu muhé mayo ta serka di haña yu.
Kompinchi
Arubahuis i munisipio di Den Haag ta paga e buelo i e entiero. Maria ta konta ku el a risibí un mail di alkalde tokante di esaki. Un amiga ta grita rabiá ku bon mirá Den Haag mester paga tur kos. Maria no ta reakshoná i djis un ratu despues ta mustra potrèt di Mitch den su hubentut, un mucha kabei blònt, i ta konta di su tata ku for di edat di 45 aña a fayesé di kanser. “Mitch tabata mi kompinchi. Di berdat, semper e tabata alegre”, su ruman muhé Germaine ta snek.
E intenshon ta pa e marcha silensioso sali di aeropuerto asina e kurpa di Mitch yega i sigui e kaminda largu pa e agensia funerario. Promé famia i amigunan na Den Haag ta bai mira si nan lo organisá un konmemorashon ainda.
Outor Sharina Henriquez


text:
WILEMSTAD – Pobresa na Kòrsou t’asina angustioso ku Krus Kòrá na e isla ta teme pa atrako durante e dunamentu di ousilio di emergensia. Anteriormente kaba hende ku hamber a menasá e organisashon di ousilio.
Pa garantisá e seguridat di e kolaboradónan Krus Kòrá ta trese pakete di kumindá den un kolumna di vehíkulo pa e diferente puntonan di kolekshon, for di kua ta sigui parti e paketenan mas aleu riba e isla.
E pobresa na e isla for di e krísis di corona a oumentá enormemente. Míles di hende ta sin trabou, sèn i kuminda. E desesperashon segun e ousiliantenan ta palpabel espesialmente den e barionan di mas pober.
Hende hambrá ta menasá
“Den e último simannan nos a tende di diferente organisashon ku ta parti pakete di kuminda ku hende hambrá tabata menasá nan”, Charles Sintjacoba, lider hubenil junior na Krus Kòrá na Kòrsou, ta konfirmá.
Tempu ku nèt ora nos a kuminsá ta paketá e paketenan, regularmente nos tabata haña hende hambrá na porta di Krus Kòrá ta pidi kuminda. Pa protehá nos boluntarionan nos ta kore ku mas outo bai e sitionan, i nos ta trata di hasi esaki mas lihé posibel, ke men paketá, bai pa kaba.
Gruponan vulnerabel a haña sla duru
Fundashon Funditut ta komprondé e desesperashon bou di e kurasoleñonan. E organisashon ta yuda hóben vulnerabel ku un pasado den prizòn pa tuma parti na komunidat. “Normalmente e hóbennan ta traha seka nos, nan ta haña un suèldu pero for di COVID-19 nan ta sintá na kas sin entrada”, Reno Martha, lider di proyekto di Funditut, ta bisa.
“Sea nan ta muri di hamber òf nan mester hòrta nan kuminda”
– Reno Martha, guia di hóben na Funditut
.
Kada siman ta entregá pakete di kuminda na e fundashon pa e hóbennan i nan famia. “Sin e paketenan di kuminda aki e hóbennan lo no tabatin di kome e último dos lunanan aki. Nan lo a muri di hamber òf nan lo mester a hòrta nan kuminda. P’esei nos ta masha gradisidu ku nos ta haña e paketenan di kuminda aki.
Supervishon i partishon di e ayudo di ousilio
E Representante di Hulanda na Willemstad ta supervisá pa e sèn di Hulanda haña un bon destino na Kòrsou. Pero no ta konosí kon ta parti e sèn eksaktamente riba e islanan, esaki no a stipulá delantá den porsentahe.
“Ta un asuntu di nesesidat”, Erwin Arkenbout, representante di Hulanda na Kòrsou, Aruba i Sint-Maarten ta konta. “Nos ta sigui loke Krus Kòrá proponé. Probablemente e partishon lo ta segun e grandura di e islanan pero si e problema resultá di ta mas grandi na por ehèmpel Aruba, nan lo haña mas hopi.”
Aktualmente a planeá e ayudo di emergensia te ougùstùs. Si despues resultá ku tin mester di mas ayudo di emergensia, lo mira si Hulanda lo prolongá e término.


text:
ORANJESTAD – Oficina di Scolnan Publico (Dienst Publieke Scholen) ta informa cu aplicacion pa Scol Preparatorio (kleuterschool) pa aña escolar 2021-2022 ta habri.
Desde 1 te 15 februari 2021 por aplica pa Scol Preparatorio pa aña escolar 2021-2022. Por aplica pa e siguiente scolnan Preparatorio.
Fontein kleuterschool
Adres: Weg Fontein 81 A, San Nicolas
Colegio Conrado Coronel
Adres: Morgenster 56 D& E
Arco Iris Kleuterschool
Adres: Avicenastraat 7
Princes Amaliaschool
Jupiterstraat 23
Reina Beatrixschool
Seroe Blanco
Scol Preparatorio Washington
Adres: Washington 64
Scol Primario Kudawecha
Adres: Kudawecha 150
E rekisitonan pa Scol Preparatorio ta:
- Alumno mester tin 4 aña prome cu 31 december 2021.
- Papel di 5 florin di Censo di e alumno (uittreksel uit het bevolkingsregister).
- Alumno mester por haci uzo di toilet independiente (zindelijk).
E aña aki aplicacion lo tuma luga online. Mester bay riba Facebook page DPS Aruba y ta haya un link pa por aplica online: https://ee.kobotoolbox.org/x/U6ZVqdWq
Pa cualkier pregunta por tuma contacto cu scol di preferencia.


text:
Ultimo dianan, por a constata cu tin un libertinahe y malcomportacion di nos hendenan. P.e. riba varios parkeerplaats, autonan ta yega, habri baul y nan tin basta bebida alcoholico y ta bebe esaki publicamente.
Den nan afan pa reduci mas contagio di Covid-19, Crisis Team ta informa comunidad cu den e Ministeriele Regeling nobo ta prohibi pa bebe of tin den uno su posecion, bebida alcoholico riba caya, den auto, cant’i caminda of na lama y riba parkeer plaats.
Si bo wordo gara ta viola e ley aki lo tin consecuencia; bo por haya multa y bo vehiculo por wordo tuma den beslag. Crisis Team ta informa tambe cu ta prohibi pa tene actividad social (fiesta) na cas. Taskforce di Crisis Team y Polis ta riba caminda cu extra vigilancia y lo actua ora cu esaki ta necesario. Tambe ta recorda un y tur cu no ta permiti pa ta presente den un parkeerplaats of na beach despues di 7or di anochi.
Bar y restaurantnan mester percura pa cumpli cu tur regla di distanciamento social, cantidad di hende na mesa y cantidad di hende permiti paden y pafor di establecimento. Cada establecimento ta responsabel pa cumpli cu e reglanan den y riba su propiedad.
N’e momento aki cada persona na Aruba mester pensa seriamente ki decision e ta tuma pa evita contrae e virus, Hospital ta relativamente yen y ta yenando y ta algun cama mas tin den e seccion di Intensive Care. Abo cu bo comportacion t’e factornan principal pa evita cu bo ta keda infecta y despues por pega otronan cu e virus, manera bo sernan keri na cas of coleganan di trabao.
Limita bo salimento, cumpli cu e reglanan di higiena, respeta e medidanan, pone bo mes na altura di tur regla y medida vigente bishitando e website www.arubacovid19.org


text:
AHATA: Recuperacion di turismo ta bay tuma tempo
ORANJESTAD, Aruba – 9 di Juli 2020: Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna y ta informa cu despues di 3 luna consecutivo sin turismo na Aruba e averahe di prome mita di 2020 ta lo sigiente:
Ocupacion: E ocupacion na hotelnan a baha cu 50.6 punto compara cu e mesun temporada na 2019, yegando grado averahe di ocupacion di 35.3%.
ADR: E balor averahe di cada camber ocupa a subi te awor cu 19.1% compara cu e mesun 6 lunanan di aña pasa, yegando $357.74.
RevPAR: E entrada averahe pa tur camber disponibel, tabata $126.33; un reduccion di 51% compara cu e averahe un aña pasa.
Proyeccion pa ocupacion den luna di Juli ta na 9% actualmente, aunke hotelnan ta raporta cu ta ricibi cancelacion di reservacion continuamente. Expectativa ta pa un crecemento gradual cu lo yega ocupacion di 40% na December.
E temporada di recuperacion ta largo y ta un temporada unda gasto ta keda mas halto cu entrada pa companianan cu ta depende di turismo. Ta importante pa realisa cu e crisis economico ta nos dilanti ainda, creando e necesidad di ayudo financiero di Reino pa por mantene mas tanto compania habri cu ta posibel y mantene empleo den nos comunidad.
Sin subsidio di salario y fiansa di Reino Huldandes den e lunanan nos dilanti, hopi negoshi lo mester bati bancarota y lo tin desempleo masal.


text:
Delegacion di ministerio di salud a bishita hospitalnan na Corsow
ORANJESTAD – Den cuadro di e cooperashon entre hospitalnan di 4 paisnan den reino conforme e Landspakket, un delegacion di ministerio di Salud Publico di Aruba riba invitacion di ministerio di Salud di Corsow- a bishita e hospitalnan di Curacao esta Curacao Medical Center (CMC) y Antillean Adventist Hospital.
Durante di e bishita e delegacion di ministerio di Salud Publico di Aruba a reuni alaves cu e minister di Salud, Medioambiente y Naturalesa di Corsow Sra. Pietersz-Janga.
E landspakket cu gobierno di Aruba a acorda cu gobierno di Hulanda tambe ta toca e tema di cuido medico. Den esaki e 4 paisnan den reino ta trahando riba un cooperacion mas estrecho entre hospitalnan pa di e forma aki percura pa cumpra remidinan hunto, intercambi pashentnan entre hospitalnan y percura pa pa por garantiza cuide den reino envez cu mester manda pashentnan otro paisnan.
Minister Oduber ta kere cu hunto nos ta mas fuerte para y pa traha pa mehoracion di cuido. E delegacion di Aruba a keda satisfecho cu e bishita.


text:
Den presencia di Minister di Cultura, Stichting Monumentenfonds Aruba (SMFA) a celebra e finalisacion di e proyecto di restauracion di e monumento na Steenweg 19 conoci manera ex Botica Aruba of El Mercado.
SMFA sigur kier agradece tur cu a traha na e proyecto aki di un of otro forma.
E proyecto a keda ehecuta p’e contartista Van Kessel Havenbouw NV. E diseño di e edificio tabata den man di Archiosa y Archiosa hunto cu JOOST ABC tabata encarga cu e supervision di e proyecto. Tambe nos ta gradeci sr. Evert Bongers cu a haci e investigacion di e historia di e bunita monumento aki y a skiribi e articulo: Botica Aruba, bedrijf van heren van stand. Sigur un danki na tur e familiarnan cu a yuda tambe cu informacion y fotografianan di antes pa asina nos por a logra e proyecto aki. Por ultimo tambe un danki na Walter Mohammed nos boluntario cu a fotografia e edificio pa nos durante diferente fase di e proyecto.
Den e caso di Steenweg 19 a restaura solamente e parti exterior di e monumento. E motibo pa cu esaki ta cu ainda no tin un huurdo pa e edificio. Una bes cu Stichting Monumentenfonds Aruba logra cera un acuerdo di huur lo cuminsa cu e di dos fase pa asina adapta e interior di e edificio na necesidad di e usuario.
Generalmente prome cu haci compra di un edificio tin algun rekisisto cu SMFA ta exigi pa por cumpra e edificio, un di nan hopi importante ta cu mester tin un huurdo na termino largo pa por sigui cu e proceso pa adkeri e monumento.
Den e caso di e edificio monumental aki na Steenweg na momento di compra no tabata tin un huurdo pero debi na e circunstancianan y cu e edificio lo a core peliger di cay den man di comerciantenan cu lo a basha esaki abou, SMFA a tuma e decision di cumpra pa asina por salba esaki.
E edificio na Steenweg 19 ta un monumento proteha, construi na 1925 pa Addison Winfield Croes. Na aña 1935 hunto cu Gustave Nouel a cuminsa cu Botica Aruba den e edificio y esaki a fungi como botica te na November di aña 1985 caminda cu lamemtablemente e botica mester a cera su portanan. Despues Palais Hindu a cumpra e edificio y na aña 1993 ‘El Mercado’ a habri su portanan.
Awor despues di seis aña cu SMFA a adkiri e edificio, nos ta sumamente orguyoso di por a restaura e edificio aki y hibe bek na su forma original den cual e la keda construi den añanan binti. Un monumento cu hopi detaye y decoracion. Nos a logra restaura tur esakinan, habri e balcon di e edificio bek y trece bek e decoracionnan den estilo ‘gingerbread’ tanto na e bentananan como na e balcon. Den e forma aki Stichting Monumentenfonds Aruba por garantisa cu e monumento di Steenweg lo tey pa futuro generacionnan por conoce tambe e historia di Botica Aruba.


text:
Geplaatst op 10 September 2019 dor di Ministerio Asuntunan General i Promé Minister
Su ekselensia Gobernador Lucille George-Wout, aña parlamentario 2019-2020
Señor presidente, honorabel miembronan di parlamento,
Gobièrnu di Kòrsou ta wak bèk riba un aña di prueba i retonan grandi pa hinter komunidat di Kòrsou. E sifranan ekonómiko i di desempleo ta reflehá e realidat ku hopi kas di famia ta bibando aden i e inseguridat ku hopi di nos ko-suidadanonan tin ku nan propio futuro i ku futuro di nos pais. Den e tempunan di prueba aki tin un kredo ku nos tur mester tene na dje: ‘kai, lanta i sigui’, veerkracht, resilience.
No opstante ku e desafionan ta grandi i e kaminda ta difísil, lo hasi tur loke ta nesesario pa bòltu e tormenta perfekto aki, den un rumbo pa rekuperashon, kresementu i bienestar. Esaki ta e enkargo i responsabilidat prinsipal ku Gobièrnu di Kòrsou ta asumí na e momentunan aki. Momentunan den kua resultado di nos deliberashonnan, mester ta determinashon pa hasi eskoho i pa dal bai huntu den akshon.
Den e diskurso di aña pasá, Gobièrnu ya a deskribí e desafionan ekonómiko-finansiero ku ta rekerí hopi atenshon den e próksimo añanan i a presentá e prioridatnan den un strategia ku mester krea e base sólido i integral pa kresementu sosial-ekonómiko na Kòrsou.
Un strategia ku ta firmemente basá riba e konvikshon ku si nos kier mira otro resultado, si nos kier mira kambio fundamental i duradero, nos mester ta determiná pa tuma e desishonnan krusial i hasi e kosnan otro tambe.
Kambio struktural ta bini for di reformanan struktural, entre otro:
Ku e Strategia di Kresementu 2019-2021, Gobièrnu a stipulá un direkshon ku ta konsistí di reformanan nesesario i invershonnan stratégiko pa realisá un Kòrsou mas fuerte, ku perspektiva riba bienestar i prosperidat kompartí.
Señor Presidente,
Den e aña ku a pasa a dal pasonan definitivo. Implementashon di e strategia ta kanando bou di kordinashon di ekspertonan paden i pafó di Gobièrnu, ku un aserkamentu segun un programa integral ku enfoke riba ehekushon i resultado. Ata aki algun desishon fundamental ku a tuma den kuadro di reformanan struktural:
Otro reformanan krusial ku lo traha pronto riba dje huntu ku partnernan privá i sosial den komunidat:
Señor Presidente,
Mas o menos 60% di trayektonan ku ta forma parti di e Strategia di Kresementu ta inkluí den e Akuerdo di Kresementu ku Gobièrnu di Kòrsou a firma ku Hulanda. Ku e Akuerdo aki, a logra haña espasio finansiero di un total di 180 mion den próksimo 3 añanan pa finansiá nos programa di reforma i invershonnan stratégiko ku lo ‘boost’ aktividatnan ekonómiko rendabel, krea kupo di trabou i pa hasi invershonnan den desaroyo sosial. Tin basta proyekto turístiko den pipeline ku lo resultá den por lo menos 2000 kamber di hotel adishonal i 1500 kupo di trabou imediatamente.
Parti di e fondonan ta pa invertí den e agènda di desaroyo sosial, kaminda e hende, trabou i bario ta e 3 pilarnan. E agènda di desaroyo sosial tin komo punto di salida empoderashon di e suidadano – mucha, hóben i adulto -, subi kalidat di bida den bario ku enfoke riba asistensia na famianan ku mas mester di dje, i fasilitashon di akseso na trabou. Ta pone mas fondo disponibel pa invertí den renobashon di infrastruktura den barionan. Gobièrnu ta sigui invertí pa fasilitá proyektonan ekonómiko i turístiko riba korto plaso, pero tambe den e hende, renobashon den bario i den bibienda i areanan rekreativo.
Gobièrnu ta kere firmemente, ku sin invershonnan kuantioso i sin kresementu struktural, ta difisil mantené finansa sano. Punto di salida di Gobièrnu ta ku nos mes mester tuma responsabilidat pa sanea finansa públiko, na un manera balansá riba un termino di mas aña den kombinashon ku reformanan struktural i invershon. E Akuerdo di Kresementu ta stipulá e ahustenan gubernamental i finansiero ku Gobièrnu ta implementá den e periodo benidero i ta spesifiká areanan kaminda lo por kolaborá ku Hulanda.
Gobièrnu tin bon kla na bista kiko su prioridatnan ta pa añanan benidero i ta komprometé ku Pueblo di Kòrsou, ku na promé lugá ta dirigí tur enfoke riba prioridatnan i sobrá areanan di maneho komplementario, manera stipulá den e Programa di Gobernashon 2017-2021.
Sr. Presidente,
Pa Ministerio di Finansa, e reto- i prioridatnan pa añanan 2019-2020 i pa mas aña, ta pa realisá un presupuesto ekilibrá. Revishon i reforma di leinan di impuesto lokal i internashonal ta hopi esensial pa sostené desaroyo sosial-ekonómiko na un manera strukturá i duradero.
Fortifikashon di maneho finansiero general den tur ministerio ta importante i mester kontribuí pa garantisá konfiabilidat di sifra i yega na kuenta anual 2021 aprobá pa Kontrolaria General. Nos a tuma pasonan determinante den 2019 pa logra esaki. Ademas mester hasi tur esfuerso pa krea espasio den presupuesto, pa inisiá ku e proseso pa redusí nos debe nashonal.
Ta sigui kaminá e proseso pa integrashon di inspekshon. Rekoudashon i kontròl di impuesto den un solo entidat ta determinante pa mehorá servisio na kliente i garantisá entrada den kaha di Gobièrnu.
Servisio di aduana mester keda reforsá i ekipá ku instrumentonan nesesario pa por protehá nos komunidat, garantisá produkto di kalidat i kombatí komersio ilegal. Finansa públiko ta di nos tur i ta impaktá nos tur, p’esei Gobièrnu ta hasi un apelashon na hinter nos komunidat pa kumpli ku nos leinan fiskal i primanan sosial debidamente.
Señor Presidente,
Pa atende ku eksito e retonan finansiero i ekonómiko ku nos pais ta enfrentá, ta rekerí un aparato públiko ku ta konsistí di hendenan kapás, di hendenan honesto i di hendenan servisial. Ademas, e sirkunstansianan di trabou i e hèrmèntnan di trabou mester ta adekuá.
Ministerio di Gobernashon, Planifikashon i Servisio públiko, durante di e aña benidero, lo enfoká riba proyektonan ku ta sirbi hustamente realisashon di e aparato públiko ku ta funshoná i produsí konforme e deseo di komunidat i ta brinda servisio i produkto ku ta kumpli ku e ekspektativa di e komunidat.
Un proyekto den e kuadro aki ta inisio di e asina yamá Akademia di Gobernashon den aña 2019. Den e promé fase lo brinda kursonan básiko riba área di derecho estatal i atministrativo, leinan relashoná ku derechonan i obligashonnan di un empleado públiko. Den e di dos fase, durante di 2020, lo kuminsá ku kursonan asina yamá ‘functiegericht’. Asina ei gradualmente lo duna e akademia kontenido. Esaki ta duna e empleado públiko tambe perspektiva i oportunidat di krese den su trabou.
E proseso di introdukshon di e-Government tambe ta haña mas kontenido pa medio di ‘Vergunningenloket’ komo front-office kaminda e siudadano por akudí, ‘online’, pa asuntunan di pèrmit. Esaki pa yega na un komunidat bon sirbi! Otro trayektonan importante, manera independisashon di Konseho Supremo Elektoral i lantamentu di Ofisina di Integridat, ta sigui gosa di prioridat. Nos ta keda eksplorá avenidanan pa kompletá finansiamentu.
Señor presidente,
Ministerio di Transporte, Trafiko i Planifikashon Urbano tin un ròl importante pa desaroyo ekonómiko duradero di nos país i kontribuí na kalidat di bida di tur suidadano. Algun di e areanan aki ta: bibienda, transporte den tur su aspektonan -marítimo, aéreo i terrestre-, ku atenshon spesial pa konektividat aéreo.
Ta bai sigui traha riba:
I e Ministerio por wak bèk tambe riba algun logro konkreto:
Desaroyo den area di Rif, Zakitó i Otrobanda
Rif ta un programa ehemplar kaminda invershon públiko i privá ta kana huntu i kaminda ta mustra ku tin konfiansa den nos ekonomia i nos hendenan. Tres kadena di hotel ta invertí un suma kuantioso pa remodelá un hotel eksistente (Renaissance, Corendon i Dreams), Marriott su renobashon a kompletá i pronto ta inisiá konstrukshon di un hotel nobo ku ta Courtyard Marriott. Desaroyonan ku ta nifiká mas kupo di trabou na Kòrsou.
Na Ser’i Otrobanda i besindario, invershonistanan lokal ta invertí den renobashon di e area. Kaya Kaya ta un resultado bibu di e konfiansa di invershonistanan lokal i vishon di habitantenan den esaki. Den area di Zakito lo bini desaroyo bèrde tambe den forma di ‘Zakito cooling district, un proyekto pa proveé aire akondishoná for di fuente di laman hundu pa hinter e area. Un inovashon mas pa nos isla i pa Karibe. Turista i habitantenan pronto lo por disfrutá di un parke di pal’i mangel limpi i salú i un area rekreativo vibrante i úniko pa Kòrsou!
Desaroyo den area di Punda, Scharloo i Pietermaai
Gobièrnu a traha huntu ku organisashon di proyekto di Nashonnan Uni riba un vishon pa nos sentro di siudat. E vishon aki ta tene kuenta ku tur nos balornan i tambe nos status komo Patrimonio Mundial. E estudio aki ta forma e kuadro pa Gobièrnu i tambe sektor privá pa stimulá desaroyo di potensial di nos sentro di suidat. Gobièrnu a otorgá permit di konstrukshon konforme e vishon, pa proyekto di desaroyo na Marichi den Punda i na Skalo. Pronto lo tin un konferensia riba invershon den nos sentro di suidat den kolaborashon ku sektor privá.
Señor Presidente,
Un Kòrsou próspero ta dependé di un ekonomia fuerte ku ta diversifiká, duradero, kompetitivo i ku ta krea trabou pa tur su habitantenan. Aunke den 2020 ahinda nos lo tin retonan finansiero, ta sumamente importante pa implementá entre otro e Strategia di Kresementu pa asina nos por ‘jumpstart’ nos ekonomia, traha riba reformanan struktural i logra desaroyo duradero.
E strategia pa realisá kambionan struktural i positivo pa nos ekonomia ta un proseso ku lo dura algun aña. Den 2020, Ministerio di Desaroyo Ekonómiko lo keda duna prioridat na e trayekto pa mehorá nos struktura ekonómiko dor di eliminá Red Tape. Nos lo logra esaki dor di simplifiká i digitalisá e proseso pa entregá e diferente pèrmitnan ekonómiko. Tambe lo kambia e sistema pa ehekutá kòntròl despues di a entregá permit, no promé ku haña pèrmit.
Un otro prioridat ta krea mas pilar ekonómiko. Un pilar ku aktualmente nos ta desaroya mas fuerte ta e sektor di eksportashon pa diversifiká nos ekonomia. Nos ta stimulá kompanianan lokal den tur sektor pa eksportá nan produktonan i servisionan. Tambe lo duna guía na e empresarionan ku tin mester yudansa riba e tereno aki. Ya pa dos aña kaba ta organisá e Siman di Konsientisashon pa Eksportashon (National Export Awareness Week) i e aña aki a kuminsá ku formulashon di un Strategia Nashonal pa Eksportashon bou di guia di International Trade Centre ku tin su sede na Ginebra, Suisa.
Implementashon di e maneho di Empresa Mediano i Chikitu (MKB) ta otro prioridat di MEO paso ta nan ta wesu di lomba di ekonomia di un pais. P’esei e meta pa krea i pone disponibel instrumentonan adaptá na nesesidat di kompanianan i p’asina nan por fortiká nan kompania lokal i/òf internashonal.
Señor Presidente,
E servisio i produktonan di Ministerio di Desaroyo Sosial, Labor i Bienestar ta krusa bida di kasi tur siudadano di Kòrsou. Esaki ta un privilegio i alabes tambe un responsabilidat grandi. Ministerio di Desaroyo Sosial, Labor i Bienestar ta sigui traha pa mehorá i inová e servisio i produktonan ku e ta ofresé na nos pueblo. Den e aña benidero e ministerio ta move pa dilanti ku enfoke riba e tema di “resilience”, òf den otro palabra “kai lanta i sigui!”. Esaki ta sentral den e agènda di desaroyo sosial ku ta parti di e Strategia di Kresementu. Tin programanan detayá kla pa implementá pa ekipá e hende pa yega na un mihó perspektiva i kalidat di bida, apesar di kontratiempo ku e por enkontrá na kaminda. Tambe e programanan ta enfoká riba preparashon di nos pueblo pa asina tur hende por tin un mihó chèns pa ekselá riba merkado laboral.
A hasi preparashonnan pa lansa un Instituto Nashonal pa Formashon kontinuo riba tereno di kapasitashon laboral. Tambe ta bai intensivá i reforsá e kapasidat di kòntròl pa garantisá “trabou desente pa nos trahadónan”. Alabes e Ministerio a identifiká programanan pa desaroyo duradero den barionan, ku pronto lo traha riba dje na un manera integral, den kolaborashon ku otro ministerionan i partnernan den komunidat. Algun di e programa i/o proyektonan ta enserá kuminda pa muchanan ku mas mester, yudansa pa aliviá debe ‘schuldhulpverlening’, renovashon di sentronan di bario, fondo di garantia pa evita mas tantu posibel ku personanan ku pèrde trabou ta pèrdè nan kas, guia intensivo pa famianan ku tin varios reto agudo i sosten kontinuo pa esnan ku ta laborá i/o buska trabou. Tur esaki ta posibel si e ministerio mes tambe ta fuerte pará. Pues ta duna hopi atenshon den e aña benidero na mihó funshonamentu di e ministerio, desaroyo di e empleado públiko, mehorá kalidat di servisio, aktualisá diferente maneho i leinan, en espesial nos leinan laboral.
Señor Presidente,
E aserkamentu holístiko di salú di hende, “wellness”, ku ta kore komo un liña kòrá den e vishon di e Ministerio Salú, Medio Ambiente i Naturalesa, a haña forma den e añanan tras di lomba i ta kontinuá. Hende ta bira mas konsiente di un mihó alimentashon, moveshon, bida mas balansá i nesesidat pa krea mihó ambiente pa biba aden.
E programa “Kunukito” di kas, den barionan i na skolnan lo intensivá den e aña benidero. Esaki ta kompañá ku mas programanan edukashonal ku e meta pa promové salú. Tambe e kondishonnan ku a ser kreá pa medisina alternativo, komplementario i integrativo ta na lugá. Aserkamentu di esnan mas vulnerabel, manera grandinan i mucha, tambe lo ta dirigí riba promoshon di salú. Dignidat di un pueblo ta fuertemente mará na seguridat i soberanía alimentisio. P’esei, agrikultura, krio di bestia i peska a konosé un desaroyo ku e meta pa remplasá importashon. Gobièrnu lo sigi saka un man pa e produktor lokal por produsí mas i miho kalidat.
Apesar di hopi reto, a konbertí konstrukshon di hospital nobo den un oportunidat pa trese kambionan importante. E ehersisionan pa baha gastunan di remedi, speshalista i mandamentu di hende den eksterior tin un bon fundeshi awor ku e kadena di kuido ta mihó akoplá.
Medio ambiente i naturalesa tambe lo sigi ta opheto di atenshon kontinuo. Lo aselerá trahamentu di leinan pa kuida nos playanan, mondinan i habitatnan marino manera Palu di Mangel i intensivá kòntròl riba molèster den barionan.
Sr. Presidente,
Ministerio di Enseñansa Siensia, Kultura i Deporte pa ku enseñansa ta konsentrá riba 4 punto:
A kuminsá hasi e trámitenan pa duna siensia un lugá mas prominente tambe despues di a partisipá na e foro CILAC di Latino Amerika i Karibe pa forma lasonan i interkambiá den region.
Riba tereno di Kultura a traha riba konsientisashon di nos komunidat i su kultura riku i diverso, entre otro nos rikesa musikal i kulinario. Den 2019 ta selebrá e aña di ka’i di òrgel i pa promé biaha a introdusí premio Broertje Marshall pa stimulá hóbennan pa presta na un nivel haltu i duna rèspèt na tur tipo di fishi. Den kuadro di e trayekto pa fortifiká nos identidat kompartí i konstrukshon di nashon ta trahando riba e tema di emansipashon di nos komunidat i dokumentashon di historia di sklabitut di Kòrsou.
Pa ku deporte ya a dal paso pa inkorporá moveshon i deporte den enseñansa di fundeshi i ta traha riba eksplotashon duradero i optimal di e diferente sentronan deportivo.
Sr. Presidente,
E maneho di Hustisia ta basá riba e dicho: “un man ta laba otro i tur dos ta keda limpi”. Represhon, Prevenshon, Resosialisashon i Maneho di Órden Públiko pa garantisá seguridat i trankilidat den nos pueblo ta bai man den man. Ku e Sentro di Akshon Kòrsou ku a formalisá na 2018, representantenan di tur organisashon ku ta kombatí kriminalidat ta plania i ehekutá akshonnan represivo partikularmente dirigí riba “high impact crimes”. Visibilidat di miembronan di kuerponan uniformá a oumentá drástikamente, a habri reklutashon di kandidatonan pa polis i awor algun personal di RST por traha den kuerpo polisial bou di guia i maneho di KPC pa asina kombatí kriminalidat lokal huntu.
Ta traha riba ampliashon di e kantidat di outonan di polis, instalashon di mas kámara na lugánan stratégiko, drechamentu di edifisionan di e kadena hudisial i aparatonan pa intersepshon di drone den nos instituto penitensiario i amplia kapasidat di detenshon.
Den koperashon ku Hulanda a drecha e baraknan di ilegal i a evaluá e maneho di Imigrashon i Trafikashon di hende. A akordá i implementá un maneho nobo pa loke ta trata e artíkulo 3 di e Tratado Europeo di Derechonan Humano i a stipulá un maneho konkreto pa loke ta trata personanan indokumentá ku ta yega for di Venezuela.
Resientemente a kuminsá e programa HALT kaminda menornan di edat ku a bini den kontakto ku Hustisia ta risibí guia en bes di enkarselá nan sin mas. “Monitoringsteam Resocialisatie” a keda instituí pa vigilá ku e proseso di resosialisashon i guia tantu ora ku detenidonan ta den e diferente institutonan, komo despues ku nan a sali, ta duna resultado.
Aña 2019/2020 ta aña di Prevenshon i a organisá vários konsulta di bario huntu ku polisnan di bario. Gobièrnu ta satisfecho ku nombramentu di Polisnan di bario ku mester siñalá e foko di problemanan pa por prevení i halsa seguridat. Hustisia ta sigui para duru kontra violensia doméstiko i tambe ta sostené e Proyekto kontra “Abusu seksual di mucha” debidamente.
Mester enfatisá e echo, ku trankilidat den nos pueblo ta un responsabilidat kompartí i ku tur gremio i persona mester aportá ku nan granito pa yega na seguridat, kuido di otro i pas den tur sentido di palabra.
Senor Presidente,
Ministerio di Asuntunan General tin e tarea magno kual ta buskeda pa un operador pa nos refineria. E luna aki, sèptèmber, lo ta determinante paso ta sigui deliberashon i negosashon intensivo, liderá pa e organisashon enkargá ku maneho di proyekto di RdK (PMO). Un proseso sumamente krusial ku Gobièrnu kompleto ta trata ku diligensia i seriedat pa hasi e mihó eskoho pa Kòrsou i futuro generashonnan di Yu’i Kòrsou.
E situashon na nos pais bisiña Venezuela ta eksigí atenshon i bastante rekurso di e Ministerio. Kontinuamente ta monitoriá i trata temanan importante manera nos frontera, almasenahe di kombustibel, sanshonnan, migrashon i kolaborashon ku organisashonnan internashonal i otro pais den Reino i region.
Despues di a interkambiá ku stakeholders a skohe 9 pais di enfoke, entre otro Merka, Republika Dominikano i Colombia ku ta bai fortifiká laso ku’né pa stimulá relashonnan komersial i sosio-kultural, mientras nos ta sigui posishoná nos mes stratégikamente pa partisipá na foro i plataformanan regional i internashonal manera CARICOM.
Kòrsou a brasa e Agènda 2030 di metanan di desaroyo duradero di Nashonnan Uni, konosí komo Sustainable Development Goals (SDGs). Awor ku un komishon nashonal permanente i komishon di estadisika, lo guia ministerionan den kolaborashon ku NGO’s, sektor privá i institutonan akadémiko den implementashon di e SDGs prioritario manerá stipulá den e roadmap pa Kòrsou. Pronto ta lansa e wèpsait kaminda komunidat lokal i internashonal ta keda informá di progreso di Kòrsou riba e Agènda 2030 i SDGs.
Nos identitat kolektivo komo nashon ta algu ku ta den desaroyo, algu ku ta bibu i pesei ta traha na forma orgániko riba esaki, basá riba komponentenan manera: balornan klave ku nos ta kompartí ku mester sòru pa un mihó kombibensia i komprenshon mutuo,nos historianan kompartí via di nos diversidat, nos selebrashonnan nashonal, nos héroenan aktual i figuranan históriko, pero tambe kiko ta e elemenentonan di nos vishon kompartí pa desaroyo di Kòrsou.
Sr. Presidente, honorabel miembronan di parlamento,
Gobièrnu ta konsiente ku na kaminda pa rekuperashon i kresementu, e ta pidi sakrifisio, komprenshon i konfiansa di kada un suidadano. Gobièrnu a instituí un proseso pa stimulá i krea espasio pa interkambio konstruktivo, ku ta e Konsulta Nashonal ku ta tuma lugá. No pa tende kiko Gobièrnu kier bisa, pero pa Gobièrnu tende di suidadanonan kiko ta nan pensamentu, kua ideanan por konta ku sosten i kiko suidadano kier kontribuí pa realisá desaroyo duradero.
Den kada krisis, i ku tur desafio, semper tin oportunidat. Den e kaso aki, Gobièrnu ta mira e oportunidat pa nos transformá e retonan ku nos pais ta enfrentá for di raís p’asina huntu nos ban krese. Krese den nos kompromiso ku nos país, krese den kontabilidat, nos abilidat pa kontra otro den tempu bon i menos bon, i krese den nos kreatividat i produktividat pa realisá nos potensial.
Pará dilanti momentonan klave pa nos pais, ta ora pa un i tur – suidadano, trahadó, empresario, mandatario i parlamentario- fihá kiko por ta su kontribushon na e proseso di kambio ku mester tuma lugá den e próksimo añanan. Ta un responsabilidat kompartí ku nos kada unu tin ku tuma riba nos mes.
Gobièrnu ta hasi un apelashon pa nos ta desidido, ku konfiansa den otro i uní den un esfuerso kolektivo pa bienestar di nos komunidat.
Awor mas ku nunka, Kòrsou ta konta ku nos.